SENTENZA TAL-QORTI TAL-PRIM’ISTANZA (L-Ewwel Awla)

25 ta’ Ottubru 2002 ( )

“Kompetizzjoni – Regolament (KEE) Nru 4064/89 – Deċiżjoni li tiddikjara konċentrazzjoni inkompatibbli mas-suq komuni – Drittijiet tad-difiża – Effetti orizzontali u vertikali – Effetti prevedibbli ta’ konglomerat – Effett ta’ lieva – Kompetizzjoni potenzjali – Effett ġenerali ta’ tisħiħ”

Fil-Kawża T-5/02

Tetra Laval BV, stabbilita f’Amsterdam (l-Olanda), irrappreżentata minn A. Vandencasteele, D. Waelbroeck, A. Weitbrecht u S. Völcker, avukati,

rikorrenti

vs

Il-Kummissjoni tal-Komunitajiet Ewropej, irrappreżentata minn A. Whelan u P. Hellström, bħala aġenti, b’indirizz għan-notifika fil-Lussemburgu,

konvenuta

li għandha bħala suġġett talba għall-annullament tad-Deċiżjoni tal-Kummissjoni C (2001) 3345 finali, tat-30 ta’ Ottubru 2001, li tiddikjara operazzjoni ta’ konċentrazzjoni inkompatibbli mas-suq komuni u mal-ftehim ŻEE (Każ COMP/M.2416 – Tetra Laval/Sidel),

IL-QORTI TAL-PRIM’ISTANZA TAL-KOMUNITAJIET EWROPEJ (L-Ewwel Awla),

komposta minn B. Vesterdorf, President, J. Pirrung u N. J. Forwood, Imħallfin,

Reġistratur: D. Christensen, Amministratur,

wara li rat il-proċedura bil-miktub u wara s-seduta tat-3 u ta’ l-4 ta’ Lulju 2002,

tagħti l-preżenti

Sentenza

Il-kuntest ġuridiku

1 Ir-Regolament tal-Kunsill (KEE) Nru 4064/89, tal-21 ta’ Diċembru 1989, dwar il-kontroll ta’ konċentrazzjonijiet bejn impriżi [ĠU L 395, p. 1, kif emendat, ĠU 1990, L 257, p. 13, u kif emendat bir-Regolament tal-Kunsill (KE) Nru 1310/97, tat-30 ta’ Ġunju 1997, ĠU L 180, p. 1, iktar ’il quddiem ir-“Regolament”], jipprovdi sistema ta’ stħarriġ mill-Kummissjoni tal-konċentrazzjonijiet “b’dimensjoni ta’ Komunità” fis-sens ta’ l-Artikolu 1(2) tar-Regolament.

2 L-Artikolu 2 tar-Regolament jiddisponi:

“1. Konċentrazzjonijiet fl-ambitu ta’ dan ir-Regolament għandhom jiġu assessjati skond id-disposizzjonijiet li ġejjin bil-ħsieb li jkun stabbilit jekk kienux kompatibbli mas-suq komuni.

Meta tagħmel dan l-assessjar, il-Kummissjoni għandha tqis:

a) il-bżonn li tippriserva u tiżviluppa kompetizzjoni effettiva fis-suq komuni bil-ħsieb, fost affarijiet oħra, ta’ l-istruttura tas-swieq kollha konċernati u l-kompetizzjoni attwali jew potenzjali minn impriżi oħra fil-Komunità jew barra mill-Komunità;

b) il-posizzjoni fis-suq ta’ l-impriżi konċernati u l-qawwa ekonomika u finanzjarja tagħhom, l-alternattivi disponibbli għall-fornituri u l-utenti tagħhom, l-aċċess tagħhom għal provvisti u swieq, kull ostakoli ġuridiċi jew impedimenti oħra għal xejriet ta’ dħul, provvista u domanda għall-oġġetti jew servizzi rilevanti, l-interessi tal-konsumaturi intermedjarji u finali, u l-iżvilupp ta’ progress tekniku u ekonomiku basta li jkun ta’ vantaġġ għall-konsumatur u ma joħloqx tfixkil għall-kompetizzjoni.

2. Konċentrazzjoni li ma toħloqx jew li ma ssaħħaħx posizzjoni dominanti li b’riżultat ta’ dan tiġi mfixkla sew il-kompetizzjoni effettiva fis-suq komuni jew f’xi parti sostanzjali tiegħu tiġi dikjarata kompatibbli mas-suq komuni.

3. Konċentrazzjoni li toħloq jew issaħħaħ posizzjoni dominanti li b’riżultat tagħha l-kompetizzjoni effettiva tiġi mfixkla sew fis-suq komuni jew f’xi parti kbira minnu għandha tiġi dikjarata mhix kompatibbli mas-suq komuni.

[…]”

3 L-Artikolu 4 tar-Regolament jeżiġi li l-parti jew partijiet li jiksbu l-kontroll, jew il-kontroll konġunt, ta’ impriża oħra għandhom jinnotifikaw lill-Kummissjoni bil-konċentrazzjoni fi żmien ġimgħa wara l-konklużjoni tal-ftehim, waqt li l-Kummissjoni għandha l-obbligu, skond l-Artikolu 6(1) tar-Regolament, li teżamina din in-notifika “malli tirċeviha”. L-Artikolu 6(1)(ċ) tar-Regolament jiddisponi, flimkien ma’ l-Artikolu 10(1) tar-Regolament, li l-Kummissjoni għandha tibda l-proċedimenti fir-rigward tal-konċentrazzjoni nnotifikata fi żmien xahar jew, l-iktar, sitt ġimgħat jekk issib li l-konċentrazzjoni taqa’ fl-ambitu tar-Regolament “u toħloq dubji serji dwar il-kompatibbiltà tagħha mas-suq komuni”.

4 Meta jinbdew il-proċedimenti wara n-notifika, is-setgħat tal-Kummissjoni sabiex tieħu deċiżjoni jkunu rregolati bl-Artikolu 8 tar-Regolament. Skond il-paragrafu 3 ta’ l-imsemmi Artikolu “[f]ejn il-Kummissjoni ssib li konċentrazzjoni tissodisfa l-kriterju definit fl-Artikolu 2(3) […] hija għandha toħroġ deċiżjoni fejn tiddikjara li l-konċentrazzjoni hija inkompatibbli mas-suq komuni”. L-Artikolu 10(3) tar-Regolament jiddisponi li dawn id-deċiżjonijiet “għandhom jittieħdu mhux aktar tard minn erba’ xhur mid-data li jkunu nbdew il-proċedimenti”.

5 Għalkemm l-Artikolu 7(1) tar-Regolament jiddisponi li l-konċentrazzjoni m’għandhiex tieħu effett kemm qabel ma tkun innotifikata u sakemm hija tkun iddikjarata kompatibbli mas-suq komuni, fejn l-implementazzjoni ta’ offerta pubblika li tkun innotifikata lill-Kummissjoni tista’, skond l-Artikolu 7(3) tar-Regolament, issir “basta li minn jeħodha ma jeżerċitax id-drittijiet tal-vot li jmorru mat-titoli in kwistjoni jew li dan jagħmlu biss biex jippriserva l-valur sħiħ ta’ dawk l-investimenti u fuq il-bażi ta’ deroga mogħtija mill-Kummissjoni skond il-paragrafu 4”.

6 L-Artikolu 18 tar-Regolament, li jirrigwarda s-smigħ tal-partijiet u tat-terzi persuni jiddisponi:

“1. Qabel tieħu kull deċiżjoni prevista fl-Artikoli 7(4) u 8 (2), it-tieni subparagrafu, il-Kummissjoni għandha tagħti lill-persuni, impriżi jew assoċjazzjonijiet ta’ impriżi konċernati l-opportunità f’kull stadju tal-proċedura sal-konsultazzjoni tal-Kumitat Konsultattiv, li jagħtu l-veduti tagħhom dwar l-oġġezzjonijiet kontra tagħhom.

[…]

3. Il-Kummissjoni għandha tibbaża d-deċiżjoni tagħha biss fuq oġġezzjonijiet li dwarhom il-partijiet setgħu jippreżentaw l-osservazzjonijiet tagħhom. Id-drittijiet ta’ difiża għandhom jiġu mħarsa waqt il-proċedimenti. Aċċess għall-inkartament għandu jkun miftuħ mill-inqas għall-partijiet direttament involuti, bla ħsara għall-interess leġittim

u ta’ impriżi fil-ħarsien tas-sigrieti kummerċjali tagħhom.

[…]”

7 L-Artikolu 13(3) tar-Regolament tal-Kummissjoni (KE) Nru 447/98, ta’ l-1 ta’ Marzu 1998, dwar n-notifiki, perijodi ta’ żmien u smiegħ tal-partijiet li hemm provduti fir-Regolament tal-Kunsill (KEE) Nru 4064/89 (ĠU L 61, p. 1) jiddisponi:

“Wara li tkun indirizzat l-oġġezzjonijiet lill-partijiet li jagħmlu n-notifika, l-Kummissjoni għandha, jekk tiġi mitluba, tagħtihom aċċess għall-fajl sabiex ikunu jistgħu jeserċitaw id-drittijiet tagħhom għad-difiża.

Il-Kummissjoni għandha, jekk tiġi mitluba, tagħti wkoll lill-partijiet l-oħra nvoluti li ġew nfurmati bl-oġġezzjonijiet aċċess għall-fajl sakemm dan huwa neċessarju sabiex dawn jippreparaw l-osservazzjonijiet tagħhom.”

8 L-Artikolu 17 tar-Regolament Nru 447/98 intitolat informazzjoni kunfidenzjali, jiddisponi:

“1. Informazzjoni, inkluż dokumenti, ma għandhomx jiġu kkomunikati jew jiġu magħmula aċċessibbli sakemm dawn ikun fihom sigrieti tal-kummerċ ta’ xi persuna jew impriża, inkluż il-partijiet li jagħmlu n-notifika, partijiet oħra nvoluti jew ta’ partijiet terzi, jew informazzjoni oħra kunfidenzali li l-iżvelar tagħha mhux meqjus neċessarju mill-Kummissjoni għall-fini tal-proċedura, jew fejn dokumenti interni ta’ l-awtoritajiet huma ikkonċernati.

2. Kull parti li tgħarraf il-fehmiet tagħha taħt id-disposizzjonijiet ta’ dan il-Kapitolu għandha b’mod ċar tidentifika kull materja; li hija tikkunsidra kunfidenzali, waqt li tagħti raġunijiet, u tipprovdi verżjoni separata mhux kunfidenzali matul l-perijodu taż-żmien iffissat mill-Kummissjoni.”

Il-fatti li wasslu għall-kawża

9 Fis-27 ta’ Marzu 2001, Tetra Laval SA, kumpannija privata ffurmata taħt id-dritt Franċiż u miżmuma fl-intier tagħha minn Tetra Laval BV, kumpannija holding li tappartjeni lill-grupp Tetra Laval (iktar ’il quddiem “Tetra” jew ir-“rikorrenti”), ħabbret offerta pubblika f’isem il-grupp għax-xiri ta’ l-ishma kollha ta’ Sidel SA, li hija kumpannija kkwotata fil-borża ta’ Franza, li jinsabu fl-idejn. Fl-istess ġurnata, Tetra Laval SA kisbet madwar 9.75 % mill-kapital ta’ Sidel mingħand Azeo (5.56 %) u mingħand id-diretturi ta’ Sidel (4.19 %).

10 L-offerta ta’ xiri saret fi flus kontanti għall-prezz ta’ EUR 50 għal kull sehem u kienet, skond id-dritt Franċiż, mingħajr kundizzjoni. L-offerta ġiet approvata b’unanimità mill-bord tad-diretturi ta’ Sidel u ġiet approvata wkoll mill-azzjonisti maġġoritarji tagħha. Il-kummissjoni għat-tranżazzjonijiet fil-borża tat l-approvazzjoni tagħha fil-11 ta’ April 2001, fuq in-nota konġunta ta’ informazzjoni ta’ Tetra Laval SA u ta’ Sidel (“joint offer document”). Wara li ġiet ippubblikata fl-14 ta’ April 2001, l-offerta infetħet uffiċjalment għall-perijodu bejn is-17 ta’ April sat-22 ta’ Mejju 2001. Hija kienet tipprovdi li, fil-każ li dan iseħħ b’suċċess, l-ishma ta’ Tetra SA jerġgħu jiġu kkwotati fil-ġimgħa li tibda fil-11 ta’ Ġunju 2001, salv għar-restrizzjonijiet previsti fl-Artikolu 7(3) tar-Regolament.

11 Wara din l-offerta, Tetra kisbet madwar 81.3 % ta’ l-ishma ta’ Sidel li jinsabu fl-idejn. Wara li għalqet din l-offerta, ir-rikorrenti kisbet ċerti ishma oħra, b’mod li, fil-preżent, hija għandha madwar 95.20 % ta’ l-ishma u 95.93 % tad-drittijiet għall-vot ta’ Sidel.

12 Tetra tinkludi, b’mod partikolari, lill-impriża Tetra Pak li topera prinċipalment fil-qasam ta’ l-ippakkjar fil-kartun tal-likwidi alimentari, qasam li fih Tetra Pak hija l-impriża prinċipali fuq livell mondjali. Tetra topera wkoll b’mod iktar limitat fis-settur ta’ l-ippakkjar b’materjal tal-plastik, prinċipalment bħala “konvertitur” (attività li tikkonsisti fil-produzzjoni u provvista ta’ pakketti vojta lill-produtturi li jimlewhom huma stess), b’mod partikolari fis-settur tal-pakketti tal-plastik polyethylene ta’ densità għolja (iktar ’il quddiem “HDPE”).

13 Sidel tagħmel xogħol ta’ ħolqien u produzzjoni ta’ tagħmir u sistemi għall-ippakkjar, b’mod partikolari ta’ magni magħrufin “Stretch Blow Moulding” (“twessiegħ, infiħ, mudellar” iktar ’il quddiem “magni SBM”) li jintużaw fil-produzzjoni tal-fliexken tal-plastik polyethylene terephthalate (iktar ’il quddiem il-“PET”). Hija għandha pożizzjoni predominanti fuq livell mondjali fil-produzzjoni u l-provvista ta’ magni SBM. Hija topera wkoll fit-teknoloġija għat-trattament barriera, intiża sabiex tagħmel il-PET kompatibbli mal-prodotti li huma sensittivi għall-gass u d-dawl, u fis-settur tal-magni ta’ mili ta’ fliexken tal-PET kif ukoll, fuq skala iżgħar, tal-fliexken tal-HDPE.

14 Fit-18 ta’ Mejju 2001, il-Kummissjoni irċeviet in-notifika tat-tranżazzjonijiet li bihom Tetra kisbet sehemha f’Sidel.

15 Huwa paċifiku bejn il-partijiet li t-tranżazzjonijiet (iktar ’il quddiem il-“konċentrazzjoni” jew l-“operazzjoni nnotifikata”) jikkostitwixxu ksib fis-sens ta’ l-Artikolu 3(1)(b) tar-Regolament u li din il-konċentrazzjoni għandha dimensjoni Komunitarja fis-sens ta’ l-Artikolu 1(2) tar-Regolament.

16 Fil-5 ta’ Lulju 2001, il-Kummissjoni, li qieset li l-konċentrazzjoni kienet tqajjem dubji serji fir-rigward tal-kompatibbiltà tagħha mas-suq komuni u l-Ftehim dwar iż-Żona Ekonomika Ewropea (ŻEE), iddeċidiet li tiftaħ il-proċedimenti għall-eżami approfondit previst fl-Artikolu 6(1)(ċ) tar-Regolament.

17 Fis-7 ta’ Settembru 2001, il-Kummissjoni bagħtet lil Tetra u lil Sidel dikjarazzjoni ta’ l-oġġezzjonijiet, skond l-Artikolu 18 tar-Regolament, fejn hija tat ir-rġaunijiet li minħabba fihom hija kienet qegħda ssostni, prima facie, li l-operazzjoni nnotifikata għandha tiġi pprojbita. Ir-rikorrenti rrispondiet għall-imsemmija dikjarazzjoni fil-21 ta’ Settembru 2001.

18 Fl-24 ta’ Settembru 2001 intbagħtet dikjarazzjoni ta’ l-oġġezzjonijiet addizzjonali lil Tetra u lil Sidel, li b’mod partikolari tirrigwarda l-attivitajiet ta’ Tetra fis-settur tal-HDPE u li l-appellanti rrispondiet fl-1 ta’ Ottubru 2001.

19 Fil-25 ta’ Settembru 2001, ir-rikorrenti pproponiet serje ta’ impenji skond l-Artikolu 8(2) tar-Regolament, biex tirrimedja l-problemi li jolqtu l-kompetizzjoni kif identifikati fl-ewwel dikjarazzjoni ta’ l-oġġezzjonijiet.

20 Fis-26 ta’ Settembru 2001, inżammet seduta quddiem l-uffiċjal tas-seduta, skond l-Artikoli 14, 15 u 16 tar-Regolament Nru 447/98.

21 Fid-9 ta’ Ottubru 2001, ir-rikorrenti ppreżentat serje ta’ impenji ġodda (iktar ’il quddiem l-“impenji”) li jissostitwixxu dawk tal-25 ta’ Settembru 2001.

22 Fil-11 ta’ Ottubru 2001, il-Kummissjoni għamlet investigazzjoni speċifika tas-suq fir-rigward ta’ dawn l-impenji billi bagħtet 51 kwestjonarju lil diversi operaturi tas-settur ekonomiku in kwistjoni (klijenti, konvertituri u kompetituri) li kellhom jirrispondu sas-17 ta’ Ottubru. Hija rċeviet 34 risposta (iktar ’il quddiem ir-“risposti għall-investigazzjoni”) u, filwaqt li hija qieset dawn ir-risposti bħala globalment kunfidenzjali, hija għamlet żewġ sunti mhux kunfidenzjali li jikkorrispondu, minn naħa, għar-risposti tal-klijenti u konvertituri u, min-naħa l-oħra, għar-risposti tal-kompetituri, liema sunti hija bagħtet lir-rikorrenti.

23 L-abbozz tad-deċiżjoni finali tal-Kummissjoni, li kien jirrigwarda wkoll l-impenji, ġie diskuss u approvat mill-kumitat konsultattiv fil-qasam tal-konċentrazzjonijiet bejn l-impriżi meta ltaqa’ fid-19 ta’ Ottubru 2001.

24 B’deċiżjoni tat-30 ta’ Ottubru 2001 [C(2001) 3345 finali (Każ COMP/M.2416 – Tetra Laval/Sidel), iktar ’il quddiem id-“deċiżjoni kkontestata”], il-Kummissjoni ddikjarat li l-konċentrazzjoni nnotifikata kienet inkompatibbli mas-suq komuni u mal-funzjonament taż-ŻEE, u dan skond l-Artikolu 8(3) tar-Regolament.

25 Id-deċiżjoni kkontestata ġiet innotifikata fis-6 ta’ Novembru 2001.

26 Fid-dawl tal-konklużjonijiet li waslet għalihom fid-deċiżjoni kkontestata, u wara l-proċedura amministrattiva distinta mibdija bit-trażmissjoni tad-dikjarazzjoni ta’ l-oġġezzjonijiet li saret lil Tetra fid-19 ta’ Novembru 2001, il-Kummissjoni adottat, fit-30 ta’ Jannar 2002, deċiżjoni li tesponi l-miżuri meħtieġa biex jerġa’ jkun hemm kundizzjonijiet ta’ kompetizzjoni effettivi skond l-Artikolu 8(4) tar-Regolament (Każ COMP/M.2416 – Tetra Laval/Sidel).

Id-deċiżjoni kkontestata

27 Fid-deċiżjoni kkontestata, il-Kummissjoni, għall-finijiet ta’ l-analiżi tal-kompatibbiltà ta’ l-operazzjoni nnotifikata mas-suq komuni, minn naħa, iddeskriviet is-settur ta’ l-ippakkjar tal-likwidi alimentari, u mbagħad eżaminat is-swieq tal-prodotti in kwistjoni u s-suq ġeografiku in kwistjoni, u min-naħa l-oħra, analizzat l-operazzjoni nnotifikata mil-lat tal-kompetizzjoni. Wara li għamlet l-analiżi tagħha, il-Kummissjoni kompliet b’evalwazzjoni tal-portata ta’ l-impenji fid-dawl ta’ l-evalwazzjoni preċedenti tal-konċentrazzjoni mill-aspett tal-kompetizzjoni.

Is-settur ta’ l-ippakkjar tal-likwidi alimentari

28 Il-Kummissjoni ssostni li l-“konċentrazzjoni [nnotifikata] kellha essenzjalment impatt fuq il-kompetizzjoni fis-settur [industrijali] ta’ l-ippakkjar tal-likwidi alimentari”, jiġifieri essenzjalment il-prodotti tal-ħalib likwidi (iktar ’il quddiem il-“PĦL”), il-meraq u n-nettari tal-frott (iktar il-quddiem il-“meraq”), ix-xorb bla gass bit-togħma tal-frott (iktar ’il quddiem il-“XTF”), kif ukoll ix-xorb tat-te jew kafè (dawn l-erba’ prodotti, meħudin flimkien, iktar ’il quddiem imsejħin il-“prodotti sensittivi”), u b’mod partikolari fuq il-partijiet minn dan is-settur li fihom joperaw prinċipalment il-partijiet, jiġifieri “il-plastik, b’mod partikolari l-pakketti PET u l-kartun” (premessa 12). Il-Kummissjoni ddeskriviet il-PET bħala li jippermetti l-produzzjoni ta’ fliexken trasparenti. Għall-prodotti sensittivi għall-ossiġnu u d-dawl, il-PET għandu jiġi mtejjeb permezz ta’ teknika magħrufa bħala teknoloġija għat-trattament “barriera”. Il-proċess ta’ l-ippakkjar fil-PET fih tliet stadji, jiġifieri l-produzzjoni ta’ “forom”, li huma t-tubi tal-plastik użati biex jiġu prodotti l-fliexken, il-produzzjoni tal-fliexken stess permezz tal-magni SBM (ara l-punt 13 iktar ’il fuq) u fl-aħħar nett, il-mili tal-fliexken (premessa 20). Hija ddeskriviet imbagħad il-HDPE bħala li għandu dehra “mċajpra”. Il-proċess ta’ l-ippakkjar bil-HDPE huwa simili għal dak tal-PET, iżda jeħtieġ magni ta’ infiħ-immudellar ta’ estrużjoni (extrusion blow moulding, iktar ’il quddiem il-magni “EBM”) (premessa 26). B’kuntrast ma’ l-ippakkjar fil-plastik, l-ippakkjar fil-kartun huwa kkaratterizzat bl-integrazzjoni tal-proċessi tal-produzzjoni, mili u għeluq tal-pakketti (premessa 28).

29 Il-Kummissjoni għamlet diversi distinzjonijiet, b’mod partikolari bejn il-prodotti ippakkjati b’mod mhux settiku u dawk b’mod settiku, skond il-prattika preċedenti tagħha f’dan il-qasam, bejn il-pakketti nnifishom u l-magni ta’ l-ippakkjar u bejn l-ippakkjar mill-produtturi ta’ likwidi alimentari, fil-fabbrika tagħhom stess, u l-ippakkjar mill-konvertituri (ara l-punt 12 iktar ’il fuq). Skond il-Kummissjoni, din l-aħħar distinzjoni tittaffa madankollu bl-eżistenza ta’ ftehim “hole-through-the-wall” (“toqba fil-ħajt”, iktar ’il quddiem il-ftehim HTW”), li bihom il-konvertitur jipproduċi l-fliexken f’sit maġenb dak ta’ produttur u jibgħathom lill-istess produttur fuq il-konvejer sabiex dan jimlihom.

Is-swieq tal-prodotti in kwistjoni

30 Peress li l-“operazzjoni [innotifikata] kellha essenzjalment impatt fuq il-kompetizzjoni fis-settur [industrijali] ta’ l-ippakkjar tal-likwidi alimentari”, il-Kummissjoni kkonċentrat l-analiżi tagħha fuq il-partijiet minn dan is-settur fejn joperaw prinċipalment il-partijiet, jiġifieri “il-plastik, b’mod partikolari l-ippakkjar fil-PET, u l-kartun” (premessa 12). Il-Kummissjoni ssostni li “d-diviżjoni skond l-użu finali tikkostitwixxi strument ta’ analiżi utli biex jiġi studjat is-suq tat-tagħmir ta’ l-ippakkjar ta’ likwidi alimentari” (premessa 44). Hija tammetti li “s-sistemi ta’ ppakkjar li jużaw materjali differenti, per eżempju l-ħġieġ u l-bottijiet tal-metall, jikkostitwixxu swieq ta’ prodotti differenti mil-lat tar-regoli tal-kompetizzjoni u li, konsegwentement, is-sistemi ta’ l-ippakkjar fil-PET jappartjenu lil suq distint ta’ prodotti” (premessa 53). Fundamentalment, il-Kummissjoni ma qablitx li “l-kartun u l-PET ma jintużawx għal prodotti komuni [jew] li dawn iż-żewġ materjali ma jistgħux jintużaw flimkien” (premessa 53). Għaldaqstant, il-Kummissjoni għamlet eżami ta’ “l-użu konġunt ta’ dawn iż-żewġ materjali u ż-żieda fl-użu tal-PET fil-futur fis-segment ta’ l-użu finali fejn, tradizzjonalment, jintuża l-kartun” (premessa 53).

31 Fir-rigward tal-pakketti tal-kartun, peress li dan huwa opak, il-Kummissjoni ssostni li dan huwa “tajjeb għall-ippakkjar ta’ prodotti li huma sensittivi għall-ossiġnu u għad-dawl, imma ma jistax jintuża għax-xorb bil-gass”. Fir-rigward ta’ l-ippakkjar fil-PET, dan “huwa trasparenti u tajjeb għax-xorb bil-gass, imma tradizzjonalment, ma kienx daqshekk tajjeb għall-prodotti sensittivi għall-ossiġnu u d-dawl” (premessa 55). Il-Kummissjoni tenfasizza li “l-PET huwa materjal li huwa tajjeb għall-ippakkjar tal-prodotti kollha li sallum kienu ppakkjati fil-kartun”, jiġifieri l-prodotti sensittivi u, kkonkludiet li “l-PET jista’ konsegwentement jikkostitwixxi materjal sostituttiv li jikkompeti mal-prodotti kollha ppakkjati fil-kartun” (premessa 57, enfasizzata fil-verżjoni oriġinali). Madankollu, dawn il-prodotti huma differenti minn xulxin peress li “l-karatteristiċi proprji tal-prodott jinvolvu l-għażla bejn is-soluzzjonijiet ta’ ppakkjar kemmxejn differenti (il-meraq għandu kontenut għoli ta’ aċtu, kontra dak tal-PĦL, waqt li x-XTF u t-te kiesaħ ma jeħtieġux daqshekk protezzjoni kontra l-ossiġnu bħall-meraq)” (premessa 58).

32 Fir-rigward tal-PET u ż-żieda fl-użu prevista għal dan il-materjal għall-prodotti sensittivi, il-Kummissjoni tiċħad l-affermazzjoni ta’ Tetra fejn tgħid li “l-użu [tal-PET] huwa limitat ħafna u li mhux ser jara tkabbir sinjifikattiv fil-futur” (premessi 59 sa 148). F’dan ir-rigward hija tippreċiża li, “s-settur li ra l-iktar tkabbir malajr tal-PET huwa dak ta’ l-ilma u tax-xorb bil-gass, essenzjalment minħabba l-użu ta’ dan il-materjal flok il-ħġieġ”, u li, “l-konsumaturi u l-produtturi jridu l-PET” (premessa 55, nota ta’ qiegħ il-paġna 22). Il-Kummissjoni tikkonstata “li illum huwa possibbli diġà li jiġi mbottiljat u mibjugħ fil-PET, il-ħalib frisk, il-ħalib bl-essenza, it-te kiesaħ, il-meraq frisk, il-meraq li jżomm fit-tul (estratt fis-sħana), ix-xorb bit-togħma tal-frott u x-xorb iżotoniku” u li hemm biss żewġ setturi fejn l-użu tal-PET joħloq dejjem problemi tekniċi, jiġifieri “il-meraq li mhux settiku u l-ħalib mingħajr essenza (UHT) li mhux settiku” (premessa 61). B’referenza għaċ-ċifri pprovduti f’isem Tetra mill-kumpannija ta’ riċerka Canadean, hija tosserva li, għalkemm l-użu tal-PET illum mhuwiex sinjifikattiv ħafna għall-PĦL u għall-meraq (jiġifieri 0.5 % f’dawn iż-żewġ setturi fl-2000), “l-istampa hija differenti ħafna għas-setturi tax-XTF u x-xorb tat-te u kafè, li ma jeħtieġux l-istess protezzjoni ta’ teknoloġija għat-trattament barriera bħall-PĦL u l-meraq”, setturi dawn fejn il-PET “diġà kisbet ishma ikbar mis-suq” (premessa 69) (jiġifieri 20 % għax-XTF u 25 % għax-xorb tat-te jew kafè waqt is-sena 2000).

33 Għall-perijodu mis-sena 2000 sas-sena 2005, il-Kummissjoni waslet għall-konklużjoni, wara li rrikorriet, b’mod partikolari, għall-istudju tas-suq tagħha stess, ta’ Canadean u ta’ “studji indipendenti” (premessa 104), jiġifieri dak ta’ PCI, Warrick u Pictet, “li kien hemm diġà sovrapożizzjoni importanti bejn il-PET u l-kartun fis-setturi tax-XTF u tax-xorb tat-te jew kafè” u li l-“PET ser jibqa’ jikseb sehem mis-suq f’dawn is-setturi għad-dannu tal-kartun”, sa tali punt li, “skond stima konservattiva ta’ 30 % tal-PET f’kull wieħed mis-setturi sal-2005, dan il-materjal ser iservi għall-imbottiljar ta’ 800 miljun litru ta’ xorb tat-te jew kafè (inkluż xorb iżotoniku) u biljun litru ta’ XTF” (premessa 144). Hija żżid li “it-titjib fit-teknika barriera u fil-mili mhux settiku PET għandhom isaħħu l-pożizzjoni tal-materjal fl-erba’ setturi ta’ prodotti [sensittivi]”, u li, “l-PET ser jara tkabbir kbir fis-setturi tal-PĦL u tal-meraq matul il-ħames snin li ġejjin” (premessa 146). Skond il-Kummissjoni, “huwa minnu li jista’ jiġi kkunsidrat li sal-2005, il-PET jilħaq sehem mis-suq ta’ mill-inqas 10 % sa 15 % għall-ħalib frisk u 25 % għax-xorb ibbażat fuq il-ħalib bl-essenza u ħalib ieħor”, imma li l-“użu tal-PET għall-ħalib UHT (li jirrappreżenta madwar 50 % tas-suq kollu tal-ħalib fiż-ŻEE) huwa inċert” (premessa 147). Filwaqt li enfasizzat l-“importanza potenzjali” tal-PET, “ta’ l-inqas fis-setturi speċjalizzati u tal-prodotti ta’ kwalità għolja tal-ħalib f’pakketti mhux settiċi, bħalma huwa l-ħalib f’porzjoni għal wieħed”, il-Kummissjoni ssostni li, “bil-PET jintuża ta’ mill-inqas għal 15 % tal-ħalib frisk, 25 % tax-xorb l-ieħor ibbażat fuq il-ħalib u 1 % biss għal ħalib UHT sal-2005, dan il-materjal ser iservi biex jiġu bbottiljati 3 biljun litru fis-sena (li jirrappreżenta madwar 9 % tat-total tas-suq Ewropew tal-[PĦL]” (premessa 147). Fir-rigward tal-meraq, skond il-Kummissjoni, “huwa minnu li tassumi li l-PET jilħaq sehem mis-suq ta’ mill-inqas 20 % tat-total tas-suq tal-meraq fiż-ŻEE sas-sena 2005”, anke jekk dan it-tkabbir ser ikun prinċipalment l-effett tal-fatt li “l-PET jiġi ssostitwit flok il-ħġieġ” (premessa 148).

34 Fir-rigward tal-kompetizzjoni bejn il-PET u l-kartun fis-setturi fejn hemm sovrapożizzjoni, il-Kummissjoni kkonkludiet li “is-sistemi ta’ ppakkjar fil-kartun u s-sistema ta’ ppakkjar fil-PET (u, għaldaqstant, it-tagħmir għall-ippakkjar għaż-żewġ materjali) jikkostitwixxu swieq ta’ prodotti differenti” (premessa 163). Hija kkonstatat li “għalkemm fil-preżent iż-żewġ sistemi m’għandhomx, in-natura effettiva u immedjata meħtieġa sabiex jissostitwixxu wieħed lill-ieħor għall-finijiet tad-definizzjoni tas-suq (fi kliem ieħor, iż-żewġ sistemi ftit li xejn huma sostitwibbli ma’ xulxin), din is-sitwazzjoni taf titbiddel fil-futur meta t-teknoloġija għat-trattament barriera tal-PET titjieb u l-ispejjeż taż-żewġ materjali jersqu viċin xulxin” (premessa 163). Il-konverġenza tista’ tkun tali li ż-żewġ sistemi jistgħu, fil-futur, “jikkostitwixxu suq wieħed ta’ prodotti mill-aspett tar-regoli tal-kompetizzjoni” (premessa 163).

35 Il-Kummissjoni eżaminat imbagħad is-setturi li jikkonċernaw it-“tagħmir speċifiku ta’ kull sistema” sabiex tivverifika “jekk hemmx swieq ta’ prodotti differenti” għall kull wieħed minnhom (premessa 164).

36 Fir-rigward tas-sistemi ta’ ppakkjar PET, il-Kummissjoni sostniet li, għal dak li jirrigwarda l-magni SBM, peress li l-prodotti sensittivi għandhom il-karatteristiċi speċifiċi tagħhom u teżisti l-possibbiltà li dawn jingħataw prezz differenti, “jeżistu swieq differenti għal kull grupp differenti ta’ klijenti skond l-użu finali, b’mod partikolari fl-erba’ setturi tax-xorb ‘sensittiv’: PĦL, meraq, XTF u xorb tat-te jew tal-kafè” (premessa 188). Fir-rigward tad-diversi teknoloġiji għat-trattament barriera, dawn jitqiesu mill-Kummissjoni bħala li jaqgħu taħt l-istess suq ta’ prodotti, għalkemm ċerti teknoloġiji, fil-futur, jistgħu, fil-fehma tagħha, jiġu kklassifikati taħt suq differenti (premessi 198 u 199). Jeżistu wkoll żewġ swieq distinti għall-magni mhux settiċi u settiċi tal-mili PET (premessa 204), waqt li l-forom PET jikkostitwixxu, min-naħa tagħhom, suq distint ieħor (premessa 206).

37 Fir-rigward tas-sistema ta’ l-ippakkjar fil-kartun, il-Kummissjoni kkonstatat l-eżistenza ta’ konsensus fuq il-fatt li “jeżistu erba’ swieq ta’ prodotti […] dinstini: il-magni ta’ ppakkjar fil-kartun mhux settiku, il-kartun mhux settiku, il-magni ta’ ppakkjar fil-kartun settiku u l-kartun settiku” (premessa 209).

Fuq is-suq ġeografiku in kwistjoni

38 Is-suq ġeografiku rilevanti huwa ddefinit bħala li huwa ż-ŻEE “peress li l-fornituri [tat-tagħmir ta’ l-ippakkjar fil-PET] joperaw fuq it-territorju kollu taż-ŻEE u li huma f’pożizzjoni li jipprovdu u fil-fatt jipprovdu t-tagħmir tagħhom fuq bażi transkonfinali” (premessi 210 u 211).

Fuq l-evalwazzjoni ta’ l-operazzjoni nnotifikata mill-aspett tal-kompetizzjoni

39 L-evalzzjoni tal-konċentrazzjoni mill-aspett tal-kompetizzjoni tinsab f’analiżi dettaljata (premessi 213 sa 408) li hija, essenzjalment, is-segwenti:

“213 L-investigazzjoni u l-analiżi magħmula mill-Kummissjoni urew li l-operazzjoni setgħet issaħħaħ il-pożizzjoni dominanti ta’ Tetra fuq is-suq tal-magni ta’ l-ippakkjar fil-kartun mhux settiku u tal-kartun settiku u toħloq pożizzjoni dominanti fuq is-suq tat-tagħmir ta’ l-ippakkjar PET, u b’mod partikolari l-magni SBM (b’kapaċità għolja u baxxa) fis-setturi tal-prodotti finali ‘sensittivi’ (PĦL, meraq, XTF u xorb tat-te jew tal-kafè).

214 Il-pożizzjoni dominanti futura ta’ l-entità l-ġdida fuq żewġ swieq viċini ħafna kif ukoll il-pożizzjoni importanti tagħha fuq it-tielet suq (magni SBM u magni tal-mili HDPE) jistgħu jsaħħu l-pożizzjoni tagħha fuq iż-żewġ swieq, joħolqu ostakoli għad-dħul fis-suq, inaqqsu għall-minimu l-importanza tal-kompetituti eżistenti u jmexxu struttura monopolistika tas-suq kollu ta’ l-ippakkjar mhux settiku u settiku ta’ prodotti ‘sensittivi’ fiż-ŻEE.” [traduzzjoni mhux uffiċjali]

40 Sabiex tiġġustifika l-analiżi tagħha, il-Kummissjoni kkonstatat, fl-ewwel lok, li, f’dak li jirrigwarda s-suq tal-pakketti tal-kartun, ftit tbiddlu l-affarijiet wara s-sentenza tal-Qorti tal-Prim’Istanza tas-6 ta’ Ottubru 1994, Tetra Pak vs Il-Kummissjoni (T-83/91, Ġabra p. II-755), ikkonfermata fl-appell bis-sentenza tal-Qorti tal-Ġustizzja tal-14 ta’ Novembru 1996, Tetra Pak vs Il-Kummissjoni (C-333/94 P, Ġabra p. I-5951, iktar ’il quddiem is-“sentenzi “Tetra Pak II”). Hija ssostni li Tetra, fis-sena 2000 fiż-ŻEE, kellha pożizzjoni dominanti fuq is-suq tal-magni ta’ l-ippakkjar fil-kartun u tal-kartun mhux settiku b’sehem mis-suq ta’ 80 % (premessi 219 u 223) u pożizzjoni “predominanti” fuq is-suq tal-magni ta’ l-ippakkjar fil-kartun u tal-kartun settiku b’sehem mis-suq ta’ [50 % sa 60 %]( ) (premessi 229 u 231). Fit-tieni lok, filwaqt li rrikonoxxiet li Sidel ma kinitx dominanti fuq is-suq tal-magni SBM, il-Kummissjoni sostniet li hija għandha pożizzjoni “predominanti”, u dan peress li hija “l-unika impriża kapaċi li tforni l-firxa kollha ta’ magni SBM, kemm dawk bl-iktar kapaċità baxxa sa dawk li għandhom l-ogħla kapaċità, billi tuża dejjem l-iktar teknoloġija rotatorja avvanzata” (premessa 248). Filwaqt li nnutat li l-“importanza ta’ ġestjoni effikaċi ta’ l-operazzjonijiet tal-mili flimkien ma’ dik ta’ l-infiħ-immudellar sabiex jiġi ggarantit proċess ta’ ppakkjar nadif jew ultra nadif, tinħass b’mod partikolarifil-każ tal-prodotti ‘sensittivi’, bħalma huma l-ħalib u l-meraq tal-frott” (premessa 249), il-Kummissjoni osservat li Sidel tipproduċi magni għall-mili mhux settiku u settiku (premessa 250) u li hija għandha teknoloġija “kkumbinata” li hija innovattiva u li tippermettilha tgħaqqad f’magna waħda l-operazzjonijiet ta’ infiħ, mili u għeluq tal-bottijiet (premessa 254). Il-Kummissjoni kkonkludiet minn dan li Sidel għandha “pożizzjoni predominanti fuq is-suq tal-magni SBM” u “pożizzjoni b’saħħitha” għat-tagħmir l-ieħor ta’ l-ippakkjar bil-PET, b’mod partikolari għall-“magni ta’ mili mhux settiku, it-tagħmir sussidjarju u s-servizzi relatati” (premessa 259).

41 Għal dak li jirrigwarda l-ħolqien ta’ pożizzjoni dominanti fuq is-suq tal-PET u t-tisħiħ tal-pożizzjoni ta’ Tetra fuq is-swieq tal-kartun, id-deċiżjoni kkontestata ttrattat, fl-ewwel lok, l-effetti orizzontali u vertikali tal-konċentrazzjoni, u fit-tieni lok, l-“effetti ta’ lieva” (“leveraging”) li għandhom is-swieq tal-kartun fuq dak tal-PET; fit-tielet lok, l-effetti fuq is-swieq tal-kartun minħabba l-assenza ta’ pressjoni mill-kompetizzjoni maħluqa mill-PET u, fl-aħħar nett, fir-raba’ lok, l-effetti globali fuq is-swieq tal-kartun u tal-PET.

42 Fl-ewwel lok, fir-rigward ta’ l-effetti orizzontali, il-Kummissjoni ssostni li, peress li l-partijiet huma kollha kemm huma attivi fuq tliet swieq ta’ prodotti distinti: “magni SBM (kapaċità baxxa), teknoloġija tat-trattament barriera u magni ta’ mili tal-PET mhux settiku” (premessa 263), l-operazzjoni notifikata ssaħħaħ il-pożizzjoni ta’ l-entità l-ġdida fuq dawn it-tliet swieq. Filwaqt li taċċetta li l-imsemmija pożizzjoni ma tikkostitwixxix pożizzjoni dominanti, il-Kummissjoni tinsisti fuq il-fatt li jista’ jintlaħaq “il-livell ta’ dominanza mill-fatt li tintuża bħala lieva l-pożizzjoni dominanti ta’ l-entità li tirriżulta mill-operazzjoni fis-settur tat-tagħmir ta’ l-ippakkjar fil-kartun mhux settiku u tal-kartun mhux settiku” (premessa 263).

43 Fit-tieni lok, skond il-Kummissjoni l-“effetti vertikali importanti” li joħorġu mill-“integrazzjoni vertikali ta’ l-entità l-ġdida fit-tliet sistemi ta’ ppakkjar (kartun, PET u HDPE)”, jistgħu “[j]wasslu għall-esklużjoni vertikali tal-konvertituri indipendenti” (premessa 291). Din l-esklużjoni tirriżulta mill-istruttura maħluqa mill-konċentrazzjoni li biha (premessa 292):

“i) l-entità li tirriżulta mill-operazzjoni tkun l-unika soċjetà integrata vertikalment li tippakkja l-prodotti alimentari likwidi fil-kartun (magni ta’ ppakkjar fil-kartun u rollijiet tal-kartun), HDPE (magni EBM u fliexken HDPE) u PET (magni SBM, teknoloġija tat-trattament barriera, mili mhux settiku, forom u fliexken); ii) l-ambivalenza ta’ l-entità li tirriżulta mill-operazzjoni bħala fornitur u kompetitur tal-konvertituri tista’ twassal għal kunflitt ta’ sistemi (‘channel conflict’) fuq is-suq. L-entità li tirriżulta mill-operazzjoni tista’ tinqeda bil-pożizzjoni qawwija tagħha bħala fornitur ta’ magni SBM lill-konvertituri, li huma sa ċertu punt dipendenti fuq Sidel, għax tista’ żżidilhom l-ispejjeż tagħhom u temarġinahom fis-suq bħala fornituri ta’ forom u ta’ impjanti mibnija u mgħoddiha lesti (turnkey). Tetra/Sidel tista’ tkun f’pożizzjoni li toffri l-magni SBM u l-forom flimkien billi tistrieħ, per eżempju, fuq is-suċċess ta’ l-istrateġija kummerċjali ta’ Tetra fil-qasam tal-kartun: hija tkun tista’ toffri l-magni SBM bi prezz ftit ogħla u tirkupra l-ispejjeż billi torbot lill-klijent permezz ta’ kuntratt twil għall-provvista ta’ forom standard u għat-trattament barriera. L-entità li tirriżulta mill-operazzjoni tkun tista’ toffri wkoll impjanti mibnija u mgħoddiha lesti lill-klijenti tagħha mingħajr ma tirrikorri għall-konvertituri”. [traduzzjoni mhux uffiċjali]

44 Imbagħad, hemm enfasi fuq il-portata ta’ l-integrazzjoni vertikali ta’ Tetra fis-swieq tal-kartun fejn hija għandha l-“politika kummerċjali li toffri lill-klijenti tagħha soluzzjonijiet integrati fil-forma ta’ magni u ta’ kartun (rollijiet jew maqtugħin)” (premessa 296), minn naħa, fuq is-suq tal-HDPE fejn hija tipproduċi fliexken tal-HDPE fuq magni EBM, u dan bis-saħħa tal-għaqda tagħha ma’ Graham Engineering Corporation, u tipprovdihom lill-klijenti bħala konvertitur permezz ta’ ftehim HTW u, min-naħa l-oħra, fuq is-suq tal-PET. Fir-rigward tas-suq tal-PET, il-Kummissjoni tosserva li Tetra hija “t-tielet l-ikbar fornitur indipendenti ta’ forom fid-dinja, b’sehem mis-suq ta’ 10 %”, li hija tipprevedi “li tipproduċi numru limitat ta’ fliexken PET lesti mtejbin permezz tat-teknoloġija tagħha għat-trattament barriera li hija protetta taħt il-privattiva Glaskin” u li, mill-1999, hija “preżenti fis-suq tas-sistemi tat-tappijiet ta’ fliexken tal-plastik permezz tal-kumpannija sussidjarja tagħha Novembal” b’“sehem mis-suq fiż-ŻEE ta’ [10 sa 20 %] fis-sena 2000” (premessa 298). Din l-integrazzjoni tiddistingwiha minn Sidel li “mhijiex kumpannija integrata vertikalment” (premessa 293). Madankollu, l-entità li tirriżulta mill-konċentrazzjoni “tista’ tipprovoka kunflitt ta’ sistemi fis-suq peress li din l-entità l-ġdida hija kemm fornitur u fl-istess ħin kompetitur tal-konvertituri” (premessa 301) u tista’ “tkun f’pożizzjoni li temarġina lill-konvertituri billi tbiegħ il-magni SBM u l-forom flimkien kif ukoll l-impjanti mibnija u mgħoddiha lesti” (premessa 312). Huwa possibbli wkoll li hija tkun tista’ “temarġina lill-konvertituri ta’ dawn l-attivitajiet billi tirrifjuta li tipprovdilhom magni SBM jew billi żżidilhom l-ispejjeż tagħhom u tiffavorixxi n-negozju integrat tagħha stess” (premessa 318). Fir-rigward tad-deċiżjoni ta’ Tetra li toħroġ mis-suq tal-forom, il-Kummissjoni tiddikjara li hija “ma tikkonkludix li dawn il-problemi vertikali jwasslu, minnhom innifishom, għall-ħolqien ta’ pożizzjoni dominanti għat-tagħmir PET u l-forom” (premessa 324).

45 Il-Kummissjoni tesponi mbagħad fid-dettall (premessi 325 sa 389) ir-raġunijiet li jwasslu għall-preokkupazzjonijiet tagħha fir-rigward ta’ l-isfruttar min-naħa ta’ l-entità l-ġdida tal-pożizzjoni dominanti tagħha fis-swieq tal-kartun “minħabba l-effett ta’ lieva” fuq is-suq tat-tagħmir ta’ l-ippakkjar fil-PET, sabiex “tiddomina wkoll dan is-suq fir-rigward tal-prodotti finali ‘sensittivi’” (premessa 328). Fil-fehma tagħha, sabiex l-operazzjoni tkun inkompatibbli mas-suq komuni, huwa biżżejjed li Tetra/Sidel jkollhom din il-possibbiltà. B’hekk, il-preokkupazzjonijiet tal-Kummissjoni ma joħorġux mill-pożizzjoni okkupata fil-preżent minn Sidel fis-suq tal-magni SBM, imma mill-“pożizzjoni dominanti ta’ Tetra fis-suq tal-kartun” (premessa 328, li tinsab enfasizzata fil-verżjoni oriġinali). Filwaqt li tirreferi b’mod partikolari għar-rabta stretta bejn iż-żewġ swieq tat-tagħmir tal-produzzjoni ta’ l-ippakkjar fil-kartun u l-ippakkjar fil-PET, il-Kummissjoni tikkonstata li l-konċentrazzjoni “ser toħloq struttura fis-suq li hija estremament favorevoli sabiex jirriżultaw effetti antikompetittivi, minħabba l-fatt li l-entità li tirriżulta mill-konċentrazzjoni jkollha simultanjament pożizzjoni dominanti u pożizzjoni ewlenija fuq is-swieq [rispettivi] imsemmija” (premessa 330).

46 L-analiżi tagħha “iddur fuq erba’ punti” (premessa 331). Fl-ewwel lok, is-swieq għas-sistemi ta’ ppakkjar fil-kartun u fil-PET “jappartjenu lil swieq ta’ prodotti viċini ħafna bi klijentela komuni”. Fit-tieni lok, fid-dawl tat-tkabbir futur fl-użu tal-PET fis-setturi l-ġodda tal-prodotti sensittivi, il-konċentrazzjoni ser tippermetti lill-entità l-ġdida tikseb pożizzjoni dominanti fuq is-suq tal-PET bl-isfruttar tal-pożizzjoni dominanti attwali fuq is-swieq tal-kartun li għandha Tetra. Fit-tielet lok, il-konċentrazzjoni ser issaħħaħ il-pożizzjoni dominanti ta’ Tetra fuq is-swieq tal-kartun. Fir-raba’ lok, meta dawn iż-żewġ pożizzjonijiet dominanti jingħaqdu, tikkonsolida ruħha l-pożizzjoni ta’ l-entità l-ġdida fis-settur ta’ l-ippakkjar għall-prodotti sensittivi, u fuq kollox f’dak ta’ l-ippakkjar mhux settiku, u b’hekk jissaħħu ż-żewġ pożizzjonijiet dominanti.

47 Biex tiġġustifika l-analiżi tagħha, il-Kummissjoni ssemmi l-fatt li l-operazzjoni nnotifikata għandha importanza strateġika għal Tetra, li Tetra għandha l-kapaċità u tkun imħajra teżerċita effett ta’ lieva, li l-kompetituri l-oħra ta’ l-entità l-ġdida ma jkunux f’pożizzjoni li jilħqu lill-imsemmija entità f’diversi aspetti, u fl-aħħar nett, li Tetra tista’ tiddiskrimina fil-prezzijiet.

48 Għal dak li jirrigwarda l-kapaċità u l-ħajra li tuża l-effett ta’ lieva, il-Kummissjoni tikkonkludi li “l-istruttura tas-suq li tirriżulta mill-konċentrazzjoni tkun tiffavorixxi b’mod partikolari l-effetti ta’ lieva” (premessa 359):

“a) Ikun hemm klijentela komuni li tkun teħtieġ kemm sistemi ta’ ppakkjar fil-kartun u fil-PET għall-imbottiljar ta’ likwidi ‘sensittivi’.

b) Tetra għandha pożizzjoni dominanti partikolarment b’saħħitha fuq is-suq ta’ l-ippakkjar fil-kartun mhux settiku, b’sehem ta’ iktar minn [80 sa 90 %] tas-suq u klijentela dipendenti fuqha.

c) Tetra/Sidel jibdew b’pożizzjoni ewlenija b’saħħitha fis-suq tas-sistemi ta’ ppakkjar fil-PET, b’mod partikolari l-magni SBM, b’sehem mis-suq ta’ madwar [60 sa 70 %].

d) Tetra/Sidel jkollha l-possibbiltà li timmira selettivament għall-klijenti jew gruppi ta’ klijenti speċifiċi, peress li l-istruttura tas-suq tippermetti li jkun hemm diskriminazzjoni permezz tal-prezzijiet.

e) Tetra/Sidel tkun imħajra ħafna, fuq livell ekonomiku, biex tuża l-effetti ta’ lieva. Peress li l-kartun u l-PET huma sostituti ta’ xulxin fuq livell tekniku, meta klijent jgħaddi għall-PET, huwa jkun klijent mitluf għal tal-kartun, kemm peress li huwa jkun irrinunzja parzjalment għall-kartun, u kemm minħabba li ma jkunx qaleb għall-kartun f’parti mill-produzzjoni tiegħu li għaliha qabel kien jintuża materjal ieħor għall-ippakkjar. Dan iħajjar iktar lill-klijent biex jaqleb għall-PET, sabiex jikkompensa dan it-telf. Din hija r-raġuni għaliex, bil-fatt li hija tuża l-pożizzjoni li hija għandha fil-preżent fuq is-suq tal-kartun, Tetra/Sidel mhux biss issaħħaħ sehemha mis-suq tal-PET, imma tikkumbatti jew tikkumpensa t-telf potenzjali tagħha fis-suq tal-kartun.

f) Il-kompetituri ta’ Tetra/Sidel kemm fuq is-suq tat-tagħmir tal-kartun kif ukoll fuq dak tat-tagħmir tal-PET jkunu impriżi ħafna iżgħar, fejn l-ikbar kompetitur m’għandux iktar minn [10 sa 20 %] tas-suq tal-magni ta’ l-ippakkjar fil-kartun jew tal-magni SBM”. [traduzzjoni mhux uffiċjali]

49 Il-modi kif jiġi eżerċitat l-effett ta’ lieva jkunu bbażati fuq il-pożizzjoni dominanti attwali ta’ Tetra fis-swieq tal-kartun mhux settiku (premessa 364):

“Bl-użu b’diversi modi [ta’ din il-pożizzjoni] Tetra/Sidel jkollha l-possibbiltà li torbot il-bejgħ tat-tagħmir u l-prodotti konsumibbli għall-ippakkjar fil-kartun mal-bejgħ tat-tagħmir għall-ippakkjar fil-PET u eventwalment ukoll tal-forom (b’mod partikolari l-forom ittrattati bit-teknoloġija ‘barriera’). Tetra/Sidel tkun tista’ tuża wkoll pressjoni jew miżuri biex tħajjar (bħalma huma l-prezzijiet predatorji, jew kompetizzjoni ħarxa fil-prezzijiet jew skontijiet marbutin mal-fedeltà) lill-klijenti tal-kartun tagħha jixtru tagħmir tal-PET u, eventwalment, forom mingħand Tetra/Sidel u mhux mingħand il-kompetituri tagħha jew mingħand il-konvertituri.” [traduzzjoni mhux uffiċjali]

50 Il-Kummissjoni tfakkar ukoll li “diversi klijenti li jibqa’ jkollhom bżonn ta’ pakketti tal-kartun għall-parti mill-produzzjoni tagħhom jistgħu jiġu marbuta jew imħajra jixtru kemm it-tagħmir tal-kartun u t-tagħmir tal-PET tagħhom mingħand fornitur wieħed”, u li l-“klijenti li jkollhom kuntratti twal ma’ Tetra għall-bżonnijiet tagħhom ta’ pakketti tal-kartun ikunu partikolarment vulnerabbli” (premessa 365) għal din il-pressjoni.

51 Minħabba li jiġi eżerċitat l-effett ta’ lieva, il-kompetituri ta’ Tetra/Sidel ikunu jistgħu jiġu esklużi mis-suq tal-magni SBM għall-prodotti sensittivi għar-raġunijiet segwenti (premessa 369):

“a) huwa rrilevanti li l-kompetituri jistgħu jkomplu jbiegħu fis-setturi fejn m’hemmx bejgħ marbut (per eżempju l-ilma jew ix-xorb bil-gass mhux alkoħoliku), minħabba l-kapaċità li jiddiskriminaw bil-prezzijiet u li jimmiraw gruppi ta’ klijenti speċifiċi, ħaġa li twassal għat-tqassim tas-swieq in kwistjoni skond it-tip ta’ użu tal-prodotti; b) is-setturi ta’ prodotti ‘sensittivi’ jinkludu likwidi kumplessi ħafna, li jeħtieġu proċessi tal-PET speċjali ħafna, li b’mod partikolari jużaw it-teknoloġiji għat-trattament ‘barriera’ u l-mili mhux settiku tal-magni, jew ukoll magni SBM mhux settiċi [li jgħaqqdu l-operazzjonijiet ta’ infiħ, mili u għeluq]. Il-kompetituri ma jkollhomx inċentiv biżżejjed biex jinvestu u jikkompetu f’dawn is-setturi ta’ teknoloġija għolja tat-tagħmir tal-PET […] [u] jkunu b’hekk emarġinati minn dawk li jissejħu s-swieq tal-PET tal-‘era l-ġdida’”. [traduzzjoni mhux uffiċjali]

52 Barra minn hekk, huma jistgħu jiġu wkoll emarġinati “mill-bqija tas-suq tal-magni SBM” (premessa 370).

53 Fil-fehma tal-Kummissjoni, dan ir-riżultat ikun iktar probabbli minħabba d-dgħjufija tal-pożizzjoni tal-kompetituri ta’ l-entità l-ġdida u n-nuqqas ta’ setgħa ta’ xiri fost il-klijenti tagħha. B’mod partikolari għal dak li jirrigwarda l-pożizzjoni ta’ l-imsemmija kompetituri, li hija punt “kardinali” għall-Kummissjoni, l-istess Kummissjoni tikkonstata li, għalkemm it-tliet kompetituri ta’ Sidel fis-suq tal-magni SBM b’kapaċità għolja jistgħu jilħqu l-offerti ta’ Sidel, xorta jibqa’ l-fatt li “dawn il-kompetituri ma jkollhomx il-pożizzjoni dominanti ta’ l-entità l-ġdida fis-suq ta’ l-ippakkjar fil-kartun” (premessa 372). Hija tippreċiża:

“Il-grupp SIG, li huwa l-uniku fost it-tliet kompetituri li jkun attiv kemm fis-suq tal-kartun kif ukoll f’dak tal-PET, ma jkollux iktar minn [10 sa 20 %] tas-suq tal-magni ta’ l-ippakkjar tal-kartun u tal-magni SBM. SIG m’għandux il-firxa sħiħa tat-tagħmir tal-PET li jkollha l-entità l-ġdida u lanqas ma għandu t-teknoloġija għat-trattament ‘barriera’, li huwa element essenzjali għall-kwalunkwe dħul fis-setturi l-ġodda tal-prodotti tal-PET. Ebda fornitur ieħor tat-tagħmir ta’ l-ippakkjar ma jkun f’pożizzjoni li jbiegħ kemm it-tagħmir tal-kartun u kif ukoll it-tagħmir tal-PET.” [traduzzjoni mhux uffiċjali]

54 Minn dan hija tikkonkludi “li bl-għaqda tal-kumpannija dominanti tas-suq ta’ l-ippakkjar tal-kartun Tetra, mal-kumpannija ewlenija fis-suq tat-tagħmir ta’ l-ippakkjar tal-PET, Sidel, il-pjan tal-konċentrazzjoni jkun jinvolvi l-ħolqien ta’ struttura tas-suq li tagħti lill-entità l-ġdida l-motivazzjoni u l-għodda meħtieġa biex tittrasforma l-pożizzjoni ewlenija li hija jkollha fis-suq tat-tagħmir ta’ l-ippakkjar tal-PET, b’mod partikolari dak tal-magni SBM (b’kapaċità baxxa u għolja) użati għall-prodotti ‘sensittivi’, f’pożizzjoni dominanti”, li jkollha “effetti antikompetittivi fuq is-suq kollu tal-magni SBM” (premessa 389).

55 Għal dak li jirrigwarda l-allegati effetti fuq is-swieq tal-kartun, il-Kummissjoni ssostni li l-konċentrazzjoni “twassal għall-ħolqien ta’ struttura tas-suq li tippermetti lil Tetra ssaħħaħ il-pożizzjoni dominanti attwali tagħha fuq is-suq ta’ l-ippakkjar fil-kartun billi telimina sors ta’ pressjoni ta’ kompetizzjoni importanti”, ħaġa li jkollha “konsegwenzi negattivi serji fuq is-settur ta’ l-ippakkjar fil-kartun” (premessi 390 u 391). F’dan ir-rigward, il-Kummissjoni tirreferi għall-ħtieġa li hija b’mod partikolari tkun attenta fir-rigward tat-tisħiħ ta’ pożizzjoni dominanti li diġà hija estremament qawwija, bħal f’dan il-każ.

56 Skond il-Kummissjoni, mingħajr il-konċentrazzjoni, il-kumpanniji li joperaw fis-settur tal-PET, b’mod partikolari Sidel u l-konvertituri, ifittxu strateġiji kummerċjali intiżi li jżidu l-użu tal-PET għad-dannu tal-kartun. Hija ssostni li huwa rrilevanti l-argument ta’ Tetra fejn tgħid li Sidel mhijiex kapaċi li tinfluwenza ħlief il-prezz tal-magni SBM, li jirrappreżenta biċċa żgħira wisq mill-ispiża totali ta’ l-ippakkjar, minħabba li hija l-possibbiltà li għandha Tetra li tinfluwenza l-prezzijiet kemm tal-magni tal-kartun kif ukoll tal-prodotti tal-kartun li hija importanti.

57 Fin-nuqqas tal-konċentrazzjoni, “il-kumpanniji [attivi fil-]PET probabbilment jeżerċitaw kompetizzjoni ħajja, sabiex jiksbu sehem mis-suq tal-kartun” (premessa 398). Wieħed jista’ jistenna li “Tetra tiddefendi bil-qawwa l-pożizzjoni tagħha, billi tipprova ttejjeb is-soluzzjonijiet li hija toffri għall-ippakkjar fil-kartun, bl-innovazzjoni, bit-titjib fit-teknoloġiji, b’forom ġodda u tipi ta’ għeluq ġdid għall-pakketti tal-kartun, u f’ċerti każijiet, tnaqqis fil-prezzijiet tal-kartun”, kif għamlet, fil-passat, meta pproduċiet “pakketti ġodda tal-kartun li huma iktar faċli biex tużahom, bħalma huma l-pakketti tal-kartun ‘gable top’ bit-tap bil-kamin” (premessa 398). Il-konċentrazzjoni mhux biss telimina l-bżonn li Tetra teżerċita din il-kompetizzjoni b’daqstant qawwa imma tippermettilha wkoll “li tikkontrolla, b’mod sinjifikattiv, l-użu tal-kartun flok il-PET” (premessa 399). B’hekk, hija tkun tista’ minn naħa, iżżomm “il-prezzijiet tagħha tal-pakketti tal-kartun fil-livell għoli preżenti tagħhom għall-klijenti, jew għall-parti mill-produzzjoni ta’ ċerti klijenti, li ma jkunux jistgħu jaqilbu totalment jew parzjalment għall-PET, minħabba l-preferenzi tal-konsumaturi, l-ispejjeż ta’ din it-talba u l-eżistenza ta’ kuntratti twal” filwaqt li żżomm, għall-klijenti li jkunu jixtiequ jaqilbu għall-PET, “il-possibbiltà li tinfluwenza l-għażla tagħhom tal-magni ta’ l-ippakkjar, per eżempju bil-fatt li tistabbilixxi l-mument tal-qalba jew li toffri soluzzjonijiet xierqa u tal-qies, ħaġa li tippermettilha li żżid sehemha mis-suq għat-tagħmir PET” (premessa 399). B’hekk, Tetra tkun tista’ taqbeż “il-vantaġġ kbir li għandu bħalissa l-kompetitur prinċipali tagħha, il-grupp SIG, li hija l-unika kumpannija oħra fid-dinja li tipproduċi u tbiegħ kemm it-tagħmir għall-ippakkjar fil-kartun u kif ukoll it-tagħmir għall-ippakkjar fil-PET” (premessa 400).

58 Barra minn hekk, il-Kummissjoni ssostni li “[il-]fatt li l-entità l-ġdida [għandha] pożizzjoni dominanti fuq żewġ swieq viċini ħafna (it-tagħmir għall-ippakkjar fil-kartun u l-PET) u preżenza importanti fuq it-tielet suq (HDPE) jippermettilha li jkollha preżenza partikolarment qawwija fis-setturi ta’ l-ippakkjar tal-prodotti finali kkonċernati ([PĦL], meraq, [XTF], xorb tat-te jew tal-kafè)” (premessa 404). Dan isaħħaħ ukoll il-pożizzjoni li hija diġà “qawwija ħafna” (premessa 407) ta’ Tetra fis-settur ta’ l-ippakkjar tal-prodotti sensittivi u jżid l-ostakoli għad-dħul tal-kompetituri ta’ Tetra/Sidel, ħaġa li tippermettilha li “temarġina [l-imsemmija] kompetituri u [… li] ssaħħaħ il-pożizzjoni dominanti tagħha fuq is-swieq in kwistjoni tat-tagħmir ta’ l-ippakkjar fil-kartun u t-tagħmir ta’ l-ippakkjar fil-PET, b’mod partikolari l-magni SBM użati għall-prodotti ‘sensittivi’” (premessa 408).

Fuq l-impenji

59 Fir-rigward ta’ l-impenji li jissemmew fl-anness tad-deċiżjoni kkontestata, dawn qegħdin miġbura mill-Kummissjoni bħala li jinkludu (premessa 410): “a) it-trasferiment ta’ l-attivitajiet ta’ Tetra fil-qasam tal-magni SBM; b) it-trasferiment ta’ l-attivitajiet ta’ Tetra fil-qasam tal-forom PET; ċ) Sidel tinżamm bħala kumpannija distinta mill-kumpanniji Tetra Pak u jinżammu l-miżuri korrettivi diġà adottati skond l-Artikolu 82 tat-Trattat; d) l-għoti ta’ liċenza għall-magni SBM ta’ Sidel intiżi għall-klijenti li jippakkjaw prodotti ‘sensittivi’ u għall-konvertituri”. Il-Kummissjoni ssostni li “mhumiex biżzżejjed biex jiġu eliminati l-problemi prinċipali fil-kompetizzjoni identifikati fis-swieq tat-tagħmir ta’ l-ippakkjar fil-PET u l-ippakkjar fil-kartun” (premessa 424). Il-waqfien proposti ta’ l-attivitajiet ta’ Tetra fil-qasam tal-magni SBM u f’dak tal-forom PET ikollhom biss “effett minimu fuq il-pożizzjoni ta’ l-entità l-ġdida”, peress li l-liċenza, b’mod partikolari fir-rigward ta’ l-attivitajiet ta’ Sidel fil-qasam tal-magni SBM għall-prodotti sensittivi, mhux biss tkun insuffiċjenti biex telimina l-problemi msemmija, imma lanqas ma tkun tikkostitwixxi “soluzzjoni vijabbli” (premessa 424). L-imsemmija liċenza “tista’ fil-fatt tintroduċi mekkaniżmi kumplessi fis-suq, li jwasslu għall-regolazzjoni artifiċjali tagħha” (premessa 424). Fir-rigward taż-żewġ impenji ta’ aġir li jirrigwardaw is-separazzjoni ta’ l-attivitajiet ta’ Sidel minn dawk ta’ Tetra u n-nuqqas ta’ ksur ta’ l-Artikolu 82 KE, dawn “huma meqjusin bħala insuffiċjenti biex isolvu l-problemi li jirriżultaw mill-istruttura li jkollu s-suq wara l-konċentrazzjoni” (premessa 424).

60 Peress li huma “globalment insuffiċjenti biex isolvu l-problemi ta’ kompetizzjoni li jiġu kkaġunati”, il-Kummissjoni ssostni li l-impenji “għaldaqstant, ma jistgħux ikunu l-bażi ta’ deċiżjoni ta’ awtorizzazzjoni” (premessa 451).

61 Konsegwentement, l-Artikolu 1 tad-deċiżjoni kkontestata jiddisponi:

“Il-konċentrazzjoni nnotifikata lill-Kummissjoni minn Tetra Laval BV […] fit-18 ta’ Mejju 2000, li tippermettilha li tikseb il-kontroll esklużiv ta’ l-impriża Sidel SA, qed tiġi ddikjarata li hija inkompatibbli mas-suq komuni u mal-funzjonament tal-Ftehim ŻEE”. [traduzzjoni mhux uffiċjali]

Proċedura

62 Permezz ta’ att ippreżentat fir-reġistru tal-Qorti tal-Prim’Istanza fil-15 ta’ Jannar 2002, ir-rikorrenti ippreżentat dan ir-rikors kontra d-deċiżjoni kkontestata.

63 Permezz ta’ att depożitat fl-istess ġurnata, ir-rikorrenti ressqet ukoll talba għall-proċedura mħaffa, skond l-Artikolu 76a tar-Regoli tal-Proċedura. Fl-osservazzjonijiet tagħha fir-rigward ta’ din it-talba, ippreżentati fil-5 ta’ Frar 2002, il-Kummissjoni sostniet li din kienet iġġustifikata.

64 Fis-6 ta’ Frar 2002, l-Ewwel Awla tal-Qorti tal-Prim’Istanza, li lilha ġiet assenjata l-kawża, iddeċidiet li taqta’ l-kawża skond il-proċedura mħaffa.

65 Il-Kummissjoni ppreżentat ir-risposta tagħha fit-12 ta’ Marzu 2002.

66 Permezz ta’ att ippreżentat fir-reġistru tal-Qorti tal-Prim’Istanza fid-19 ta’ Marzu 2002, ir-rikorrenti ppreżentat rikors, li ġie rreġistrat bin-numru T-80/02, fejn talbet għall-annullament tad-deċiżjoni tat-30 ta’ Jannar 2002 (ara l-punt 26 iktar ’il fuq) u talbet sabiex dan ir-rikors jingħaqad ma’ dak tal-Kawża T-80/02. Tetra talbet ukoll, permezz ta’ att separat li ġie ppreżentat fl-istess ġurnata, sabiex tiġi applikata l-proċedura mħaffa fil-Kawża T-80/02, ħaġa li l-Kummissjoni approvat fl-osservazzjonijiet tagħha fuq din it-talba tat-3 ta’ April 2002. Din il-kawża ġiet assenjata wkoll lill-Ewwel Awla tal-Qorti tal-Prim’Istanza.

67 Skond il-miżuri ta’ organizzazzjoni ta’ proċedura prevista fl-Artikolu 64(3)(e) tar-Regoli tal-Proċedura, il-partijiet intalbu, fid-19 ta’ Marzu 2002, sabiex jipparteċipaw f’laqgħa informali fl-4 ta’ April 2002 quddiem l-Imħallef Relatur.

68 Waqt l-imsemmija laqgħa informali, ir-rikorrenti aċċettat li t-talba tagħha biex din il-kawża tingħaqad mal-Kawża T-80/02 tkun tista’ titqies bħala rtirata jekk il-proċeduri orali f’dawn iż-żewġ kawżi jkunu jistgħu jsiru konsekuttivament u jekk is-sentenzi, b’applikazzjoni tal-proċedura mħaffa, jingħataw fl-istess data. Il-partijiet ġew awtorizzati matul din il-laqgħa sabiex jippreżentaw noti ta’ trattazzjoni sa mhux iktar tard minn ġimgħa qabel il-proċeduri orali dwar dawn iż-żewġ kawżi.

69 Fit-18 ta’ April 2002, l-Ewwel Awla tal-Qorti tal-Prim’Istanza laqgħet it-talba għall-proċedura mħaffa fil-Kawża T-80/02 u ffissat id-dati konsekuttivi tas-26 u tas-27 ta’ Ġunju 2002 għas-seduti fiż-żewġ kawżi.

70 Fuq rapport ta’ l-Imħallef Relatur, l-Ewwel Awla tal-Qorti tal-Prim’Istanza ddeċidiet, waqt il-laqgħa tagħha li nżammet fl-10 ta’ Ġunju 2002, li tiftaħ il-proċedura orali u, fil-kuntest tal-miżuri ta’ organizzazzjoni tal-proċedura, stiednet lill-partijiet sabiex jirrispondu, preferibbilment qabel is-seduta, fit-terminu stabbilit għall-preżentata tan-noti ta’ trattazzjoni jew, fin-nuqqas, matul is-seduta, għal serje ta’ domandi bil-miktub innotifikati permezz ta’ ittra tal-11 ta’ Ġunju 2002 (iktar ’il quddiem id-“domandi bil-miktub”). Il-Kummissjoni ġiet mitluba wkoll tipproduċi dokument partikolari.

71 Fid-19 ta’ Ġunju 2002, il-partijiet ippreżentaw fir-reġistru tal-Qorti tal-Prim’Istanza n-noti ta’ trattazzjoni tagħhom. In-nota tar-rikorrenti kien fiha talba sabiex ċerta informazzjoni misjuba f’ċerti dokumenti ppreżentati fil-proċess tal-kawża jingħataw trattament kunfidenzjali, li għalihom il-Kummissjoni, fin-nota tagħha stess, ma tikkontestax in-natura kunfidenzjali. Il-partijiet, fl-istess ġurnata, irrispondew għad-domandi bil-mitkub u l-Kummissjoni ppreżentat id-dokument mitlub.

72 Minħabba l-impediment ta’ wieħed mill-Imħallfin ta’ l-Ewwel Awla tal-Qorti tal-Prim’Istanza, il-President tal-Qorti tal-Prim’Istanza, fl-24 ta’ Ġunju 2002, ħatar lill-Imħallef Pirrung, skond l-Artikolu 32(3) tar-Regoli tal-Proċedura, biex jikkompleta l-kworum meħtieġ għall-ġudizzju u ddiferixxa ż-żewġ seduti għat-3 u 4 ta’ Lulju 2002.

73 Permezz ta’ ittra tal-24 ta’ Ġunju 2002, ir-rikorrenti kkompletat it-talba tagħha għat-trattament kunfidenzjali ta’ ċerta informazzjoni misjuba fil-proċess tal-kawża.

74 Fl-istess ġurnata, hija talbet, permezz ta’ ittra separata, li dokument, li tiegħu l-Kummissjoni diġà kellha kopja, jiġi mdaħħal fil-proċess. Dan kien ir-“rapport de gestion du Conseil d’administration” ta’ Sidel għas-sena finanzjarja 2001 (iktar ’il quddiem ir-rapport ta’ ġestjoni ta’ Sidel”). Din it-talba ġiet aċċettata permezz tad-deċiżjoni tas-26 ta’ Ġunju 2002 ta’ l-Ewwel Awla tal-Qorti tal-Prim’Istanza.

75 Fuq rapport addizzjonali ta’ l-Imħallef Relatur, l-Ewwel Awla tal-Qorti tal-Prim’Istanza ddeċidiet, fil-laqgħa tagħha li nżammet fis-27 ta’ Ġunju 2002, li titlob lill-Kummissjoni sabiex tipproduċi diversi dokumenti, b’mod partikolari l-istudji Canadean, PCI, Warrick u Pictet, u sabiex tirrispondi għal żewġ domandi addizzjonali bil-miktub (iktar ’il quddiem id-“domandi addizzjonali bil-miktub”).

76 Fl-1 ta’ Lulju 2002, il-Kummissjoni ppreżentat ir-risposti tagħha għad-domandi addizzjonali bil-miktub u pproduċiet id-dokumenti mitluba. Dawn id-dokumenti, salv għar-risposti li ngħataw għall-investigazzjoni, li ġew meqjusa mill-Kummissjoni bħala kunfidenzjali, ġew imdaħħla kollha fil-proċess.

77 Instemgħu t-trattazzjonijiet tal-partijiet u r-risposti tagħhom għad-domandi magħmula mill-Qorti tal-Prim’Istanza waqt is-seduta li nżammet fit-3 u fl-4 ta’ Lulju 2002.

78 Waqt is-seduta, il-Qorti tal-Prim’Istanza ddeċidiet li tagħti lir-rikorrenti l-aċċess għall-verżjoni mhux kunfidenzjali ta’ ċerti risposti li ngħataw għall-investigazzjoni. Ħames risposti minnhom li, wara verifika mill-Qorti tal-Prim’Istanza, irriżultaw jew li ma kienux risposti għad-domandi li saru (erba’ dokumenti), jew li waħda minnhom kienet b’mod ċar kompletament kunfidenzjali (dokument wieħed), ma ġewx mogħtija lir-rikorrenti. Il-verżjoni msemmija tar-risposti għall-investigazzjoni, li saret mill-Qorti tal-Prim’Istanza skond l-Artikolu 67(3) tar-Regoli tal-Proċedura, iddaħħlet fil-proċess u ngħatat kopja tagħha lir-rikorrenti. Fuq talba tar-rikorrenti, il-Qorti tal-Prim’Istanza tagħtha ġimgħa żmien biex tippreżenta l-osservazzjonijiet bil-miktub tagħha fuq din il-verżjoni tar-risposti għall-investigazzjoni. Permezz ta’ ittra tat-8 ta’ Lulju 2002, ir-rikorrenti rrinunzjat għal dan id-dritt, filwaqt li madankollu baqgħet issostni l-argument tagħha fuq il-mertu fir-rigward ta’ dawn id-dokumenti.

It-talbiet tal-partijiet

79 Peress li l-kundizzjonijiet meħtieġa, li ssemmew waqt il-laqgħa informali, għall-modifika tat-talbiet tagħha, ġew issodisfatti, ir-rikorrenti talbet sabiex il-Qorti tal-Prim’Istanza jogħġobha:

– tannulla d-deċiżjoni kkontestata;

– tikkundanna lill-Kummissjoni sabiex tbati l-ispejjeż.

80 Il-Kummissjoni talbet lill-Qorti tal-Prim’Istanza jogħġobha:

– tiċħad ir-rikors;

– tikkundanna lir-rikorrenti sabiex tbati l-ispejjeż.

Id-dritt

81 Ir-rikorrenti tressaq essenzjalment ħames motivi in sostenn tar-rikors tagħha. Waqt il-laqgħa informali tal-4 ta’ April 2002, ir-rikorrenti enfasizzat li, kif qalet fl-atti tagħha, hija tikkontesta d-deċiżjoni kkontestata peress li tolqot il-konċentrazzjoni kif modifikata bl-impenji (iktar ’il quddiem il-“konċentrazzjoni modifikata”). F’dan ir-rigward, hija talbet lill-Qorti tal-Prim’Istanza sabiex tikkonċentra l-eżami tagħha fuq is-sitwazzjoni riżultanti mill-impenji li hija pproponiet.

82 Bl-ewwel motiv tagħha, li huwa ta’ natura proċedurali, ir-rikorrenti ssostni li l-Kummissjoni, qabel l-adozzjoni tad-deċiżjoni kkontestata, ma rrispettatx id-dritt tagħha ta’ aċċess għall-proċess tal-kawża. Fil-mertu, hija ssostni li l-Kummissjoni, bil-fatt li rrifjutat li tawtorizza l-konċentrazzjoni modifikata, applikat b’mod żbaljat l-Artikolu 2(3) tar-Regolament. It-tliet motivi invokati in sostenn ta’ din l-allegazzjoni huma bbażati fuq l-allegat nuqqas ta’ effetti sostanzjali antikompetittivi tal-konċentrazzjoni modifikata, kemm, fl-ewwel lok, nuqqas ta’ effetti orizzontali u vertikali, kemm, fit-tieni lok, nuqqas ta’ effetti ta’ konglomerat, u kif ukoll, fit-tielet lok, fuq l-evalwazzjoni allegatament insuffiċjenti ta’ l-impenji mill-Kummissjoni. Ir-rikorrenti ssostni, barra minn hekk, li l-Kummissjoni ma mmotivatx suffiċjentement id-deċiżjoni kkontestata.

I – Fuq il-motiv li huwa bbażat fuq il-ksur tad-dritt ta’ aċċess għall-proċess

A – L-argumenti tal-partijiet

83 Ir-rikorrenti ssostni li l-Kummissjoni ma tagħthiex aċċess sħiħ għall-proċess peress li diversi dokumenti, li fuqhom ibbażat ruħha ħafna l-Kummissjoni fid-deċiżjoni kkontestata biex tislet ċerta konklużjonijiet kontra Tetra, qatt ma ġew ikkomunikati lilha. Minn naħa, hemm ir-rapport tal-10 ta’ Settembru 2001 ta’ espert ekonomiku estern tal-Kummissjoni, il-professur Ivaldi (iktar ’il quddiem ir-“rapport Ivaldi”), dwar l-analiżi ekonometrika tal-marġni ta’ bejgħ li kellha Sidel (iktar ’il quddiem l-“analiżi ekonometrika”), li minnu ġiet ikkomunikata lilha taqsira ta’ paġna waħda biss, u min-naħa l-oħra, ir-risposti għall-investigazzjoni li għalihom hija rċeviet biss żewġ taqsiriet. Minkejja t-talba ta’ Tetra tad-19 ta’ Ottubru 2001 sabiex tikseb aċċess sħiħ għal dawn id-dokumenti, u mhux għal taqsiriet insuffiċjenti, l-uffiċjal tas-seduta, fil-25 ta’ Ottubru 2001, ikkonferma r-rifjut għall-aċċess li kienet iddeċidiet il-Kummissjoni. Ir-rikorrenti ssostni li l-imsemmi rifjut huwa inkompatibbli kemm mal-Komunikazzjoni tal-Kummissjoni dwar ir-regoli interni tal-proċedura li tipproċessa t-talbiet għall-aċċess għall-fajl fil-każijiet skond l-Artikoli [81] u [82] tat-Trattat KE, l-Artikoli 65 u 66 tat-Trattat KEFA u tar-Regolament tal-Kunsill (KEE) Nru 4064/89 (ĠU 1997, C 23, p. 3, iktar ’il quddiem il-“komunikazzjoni dwar l-aċċess għall-fajl”) u kif ukoll mal-ġurisprudenza (sentenza tal-Qorti tal-Ġustizzja tal-25 ta’ Ottubru 1983, AEG vs Il-Kummissjoni, 107/82, Ġabra p. 3151, punti 23 et seq., u s-sentenza tal-Qorti tal-Prim’Istanza tad-29 ta’ Ġunju 1995, Solvay vs Il-Kummissjoni, T-30/91, Ġabra p. II-1775, punti 58 et seq.).

84 Ir-rikorrenti tenfasizza wkoll li l-Kummissjoni, fid-dawl ta’ l-importanza li din tat, fid-deċiżjoni kkontestata (b’mod partikolari għall-premessi 346 et seq.) lill-analiżi ekonometrika, kellha tibbaża ruħha f’dan ir-rigward fuq dokumenti oħra milli fuq ir-rapport Ivaldi biss, fil-forma tat-taqsira li għaliha hija kellha aċċess.

85 Il-Kummissjoni ssostni li r-rikorrenti kellha aċċess għad-dokumenti fil-fajl li saret referenza għalihom u li fuqhom hija bbażat fid-deċiżjoni kkontestata. B’referenza għall-Artikolu 13(3) tar-Regolament Nru 447/98 u għas-sentenza tal-Qorti tal-Prim’Istanza tat-28 ta’ April 1999, Endemol vs Il-Kummissjoni (T-221/95, Ġabra p. II-1299, punt 65), il-Kummissjoni tafferma li d-dritt ta’ aċċess għall-fajl mhuwiex iġġustifikat ħlief jekk jippermetti lill-impriża kkonċernata tippreżenta l-osservazzjonijiet tagħha fuq il-ġustifikazzjoni ta’ l-oġġezzjonijiet tal-Kummissjoni, u dan fid-dawl ta’ l-istess oġġezzjonijiet u tad-dokumenti li fuqhom straħet il-Kummissjoni. F’dan il-każ, Tetra kienet ingħatat l-opportunità li tippreżenta l-osservazzjonijiet tagħha.

86 Fl-ewwel lok, għal dak li jikkonċerna r-rapport Ivaldi, il-Kummissjoni tosserva li, matul il-proċedura amministrattiva, ir-rikorrenti ma lmentatx fir-rigward ta’ l-aċċess għall-fajl f’dak li jikkonċerna l-analiżi ekonometrika u għaldaqstant, lanqas ma tista’ issa tilmenta li nkisru d-drittijiet tad-difiża tagħha. Il-qosor ta’ l-analiżi li tinsab fir-rapport imsemmi jsib spjegazzjoni fil-fatt li din kienet risposta u korrezzjoni ta’ l-analiżi ppreżentata preċedentement minn Tetra. Tetra setgħet (kif għamlu l-esperti tagħha matul il-proċedura orali quddiem il-Kummissjoni tas-26 ta’ Settembru 2001) tippreżenta l-osservazzjonijiet tagħha fir-rigward ta’ dan ir-rapport. Barra minn hekk, ir-rapport kien biss element addizzjonali ta’ l-istudju tas-suq li sar mill-Kummissjoni. B’hekk, anke jekk l-allegazzjonijiet tar-rikorrenti kienu fondati, li ma kienux, dan ma għandux iwassal għall-annullament tad-deċiżjoni kkontestata peress li r-rapport imsemmi ma effettwax il-kontenut ta’ din id-deċiżjoni.

87 Fit-tieni lok, fir-rigward tar-risposti għall-investigazzjoni, il-Kummissjoni tafferma li dawn kienu wkoll ta’ importanza sekondarja peress li hija bbażat ruħha essenzjalment fuq l-analiżi tagħha stess dwar l-insuffiċjenza ta’ l-impenji. Minn naħa, hija tinsab obbligata li tirrifjuta l-aċċess għal dawn ir-risposti minħabba motivi ta’ kunfidenzjalità (sentenza tal-Qorti tal-Ġustizzja tas-6 ta’ April 1995, BPB Industries u British Gypsum vs Il-Kummissjoni, C-310/93 P, Ġabra p. I-865, punt 26). Min-naħa l-oħra, anke jekk l-Artikolu 17(2) tar-Regolament Nru 447/98 jippermetti li xi parti, li tippreżenta l-osservazzjonijiet tagħha, tipprovdi verżjoni mhux kunfidenzjali tar-risposta tagħha, il-Kummissjoni kellha, fi kwalunkwe każ, id-dritt li tipprepara t-taqsiriet oġġettivi u mhux kunfidenzjali u li tillimita l-aċċess tar-rikorrenti għal dawn it-taqsiriet, u dan kif ġie kkonfermat fis-sentenza Endemol vs Il-Kummissjoni.

88 Barra minn hekk, il-Kummissjoni ddiskutiet dawn ir-risposti mar-rikorrenti waqt il-laqgħa tat-18 ta’ Ottubru 2001, li matulha hija ngħatalha l-aċċess għat-taqsiriet. L-imsemmi aċċess kif ukoll l-analiżi u l-konferma mill-uffiċjal tas-seduta dwar l-oġġettività tat-taqsiriet in kwistjoni żguraw li d-drittijiet tad-difiża tar-rikorrenti ġew irrispettati b’mod sħiħ. Fi kwalunkwe każ, peress li r-riżultati ta’ l-investigazzjoni kkonfermaw sempliċiment l-analiżi inizjali tal-Kumissjoni, m’hemmx raġuni għalfejn wieħed għandu jikkonkludi li d-deċiżjoni kkontestata kienet tkun differenti anke kieku ngħata l-aċċess li ntalab. Għaldaqstant, l-allegat ksur tad-drittijiet tad-difiża ma jistax jiġġustifika l-annullament tad-deċiżjoni kkontestata.

B – Il-kunsiderazzjonijiet tal-Qorti tal-Prim’Istanza

1. Osservazzjonijiet preliminari

89 Għandu jiġi kkonstatat, preliminarjament, li l-aċċess għall-fajl fil-każijiet tal-kompetizzjoni huwa b’mod partikolari intiż sabiex jippermetti lid-destinatarji ta’ dikjarazzjoni ta’ l-oġġezzjonijiet li jsiru jafu bl-elementi ta’ prova li jinsabu fil-fajl tal-Kummissjoni, sabiex huma jkunu jistgħu jagħtu l-fehma tagħhom b’mod utli, abbażi ta’ dawn l-elementi, fuq il-konklużjonijiet li tkun waslet għalihom il-Kummissjoni fid-dikjarazzjoni ta’ l-oġġezzjonijiet (sentenzi tal-Qorti tal-Ġustizzja tat-13 ta’ Frar 1979, Hoffmann-La Roche vs Il-Kummissjoni, 85/76, Ġabra p. 461, punti 9 u 11; BPB Industries u British Gypsum vs Il-Kummissjoni, iċċitata iktar ’il fuq, punt 21, u tat-8 ta’ Lulju 1999, Hercules Chemicals vs Il-Kummissjoni, C-51/92 P, Ġabra p. I-4235, punt 75). Il-prinċipji ġenerali tad-dritt Komunitarju li jirregolaw id-dritt ta’ aċċess għall-fajl tal-Kummissjoni huma intiżi li jiggarantixxu l-eżerċizzju effettiv tad-drittijiet tad-difiża u, fil-każ ta’ deċiżjoni dwar ksur tar-regoli tal-kompetizzjoni li japplikaw għall-impriżi u li jimponu multi jew penalità, il-ksur ta’ dawn il-prinċipji ġenerali matul il-proċedura ta’ qabel l-adozzjoni tad-deċiżjoni jista’, fil-prinċipju, iwassal għall-annullament ta’ din id-deċiżjoni meta dan ikun ippreġudika d-drittijiet tad-difiża ta’ l-impriża kkonċernata (sentenza Hercules Chemicals vs Il-Kummissjoni, iċċitata iktar ’il fuq, punti 76 u 77).

90 Għandu jiġi mfakkar ukoll li, sabiex jinstab ksur tad-drittijiet tad-difiża, huwa biżżejjed li jiġi ppruvat li n-nuqqas ta’ żvelar tad-dokumenti in kwistjoni seta’ jinfluwenza, b’dannu lir-rikorrenti, l-iżvolġiment tal-proċedura u l-kontenut tad-deċiżjoni kkontestata (sentenzi tal-Qorti tal-Prim’Istanza tad-29 ta’ Ġunju 1995, ICI vs Il-Kummissjoni, T-36/91, Ġabra p. II-1847, punt 78; tal-20 ta’ April 1999, Limburgse Vinyl Maatschappij et vs Il-Kummissjoni, T-305/94 sa T-307/94, T-313/94 sa T-316/94, T-318/94, T-325/94, T-328/94, T-329/94 u T-335/94, Ġabra p. II-931, punt 1021, u Endemol vs Il-Kummissjoni, iċċitata iktar ’il fuq, punt 87).

91 Il-Qorti tal-Prim’Istanza kkonfermat diġà li dawn il-prinċipji huma intiżi li japplikaw għall-proċeduri previsti fir-Regolament, anke jekk l-applikazzjoni tagħhom tista’ raġjonevolment tkun effettwata mir-rekwiżit tal-ħeffa li jikkaratterizza l-istruttura ġenerali tar-Regolament (sentenza Endemol vs Il-Kummissjoni, iċċitata iktar ’il fuq, punt 68).

92 Għaldaqstant, f’dan il-każ, irid jiġi vverifikat jekk id-drittijiet tad-difiża tar-rikorrenti ġewx effettwati bil-kundizzjonijiet li fihom hija ngħatat l-aċċess għal ċerti dokumenti tal-fajl amministrattiv tal-Kummissjoni.

2. Fuq l-ewwel parti tal-motiv li tirrigwarda r-rapport Ivaldi

93 Fl-ewwel lok, safejn l-argument tal-Kummissjoni dwar id-dewmien biex issemma’ l-ilment ibbażat fuq il-ksur tad-drittijiet tad-difiża huwa validu, dan l-argument ma jistax, fiċ-ċirkustanzi partikolari ta’ dan il-każ, jintlaqa’. Fil-fatt, l-affermazzjoni tar-rikorrenti dwar ir-rwol apparentament limitat ħafna li kellu l-professur Ivaldi waqt is-seduta quddiem l-uffiċjal tas-seduta ma ġietx ikkontestata mill-Kummissjoni u l-istess Kummissjoni lanqas ma rrispondiet għar-rapport ta’ l-ekonomisti prodott minn Tetra waqt din is-seduta. Fid-dawl ta’ dawn iċ-ċirkustanzi, huwa raġjonevoli li wieħed jikkonkludi li r-rikorrenti ma evalwatx, qabel l-adozzjoni tad-deċiżjoni kkontestata, l-importanza li l-Kummissjoni kienet qed tagħti lill-analiżi ekonometrika magħmula fir-rapport imsemmi.

94 Fit-tieni lok, għandu jiġi kkonstatat li r-rikorrenti kellha aċċess suffiċjenti għar-rapport Ivaldi, ħaġa li ma ġietx ikkontestata serjament. Fil-fatt, għandha tiġi aċċettata l-ispjegazzjoni tal-Kummissjoni fejn tgħid li l-qosor ta’ dan ir-rapport joħroġ mill-fatt li dan kien risposta għall-analiżi magħmula mir-rikorrenti stess. Minn dan isegwi li hija biss l-eżistenza ta’ dokumenti oħra dwar l-analiżi ekonometrika li saret fid-deċiżjoni kkontestata u li għaliha Tetra ma kellhiex aċċess, li tista’ turi nuqqas ta’ aċċess għall-fajl tal-Kummissjoni.

95 F’dan ir-rigward, jirriżulta mill-ġurisprudenza li l-ineżistenza ta’ dokument li għalih ikun intalab l-aċċess hija preżunta meta ssir affermazzjoni f’dan is-sens mill-istituzzjoni kkonċernata. Din hija, madankollu, preżunzjoni sempliċi li r-rikorrenti tista’ taqleb b’kull mezz, permezz ta’ indizji rilevanti u konkordanti [ara, f’dan is-sens, is-sentenzi tal-Qorti tal-Prim’Istanza tat-12 ta’ Ottubru 2000, JT’s Corporation vs Il-Kummissjoni, T-123/99, Ġabra p. II-3269, punt 58, u tal-25 ta’ Ġunju 2002, British American Tobacco (Investments) vs Il-Kummissjoni, T-311/00, Ġabra p. II-2781, punt 35]. Għandu jiġi konkluż madankollu, f’dan il-każ, li r-rikorrenti ma rnexxilhiex taqleb din il-preżunzjoni.

96 Fil-fatt, in sostenn ta’ l-allegazzjoni tagħha, ir-rikorrenti tinvoka essenzjalment id-dettalji ta’ l-analiżi ekonometrika li saret fid-deċiżjoni kkontestata. F’dan il-każ, jirriżulta mill-fajl, b’mod partikolari mill-annessi tat-trattazzjoni tal-partijiet dwar l-eżattezza ta’ l-analiżijiet ekonometriċi opposti, li l-analiżi tal-Kummissjoni hija bbażata ħafna fuq l-informazzjoni li ngħatatilha mir-rikorrenti. L-unika informazzjoni oħra li ħadet in kunsiderazzjoni l-Kummissjoni fil-formulazzjoni tal-varjanti użati fl-analiżi tagħha, hija bbażata fuq il-kritika magħmula mill-professur Ivaldi fir-rapport tiegħu kontra l-varjanti użati fl-analiżi ta’ Tetra. Din il-konklużjoni hija kkorroborata bit-titolu stess tar-rapport Ivaldi fejn jissemma’, fis-singular, “Note to the File/Internal” (“Nota għall-fajl/intern”).

97 Din il-konklużjoni mhijiex effettwata mill-argument tar-rikorrenti li huwa bbażat fuq il-komunikazzjoni dwar l-aċċess għall-fajl. Fil-fatt, huwa ċar li li tiġi assistita, fil-forma ta’ parir, mogħti mill-professur Ivaldi ma jistax jikkostitwixxi “studju” li jrid ikun aċċessibbli skond ir-raba’ paragrafu tal-punt I B tal-komunikazzjoni. Barra minn hekk, in-natura adegwata ta’ l-analiżi magħmula fir-rapport in kwistjoni ma tistax tiġi kkontestata permezz tal-motiv li huwa bbażat fuq l-allegat ksur tad-dritt ta’ aċċess għall-fajl. Minn dan isegwi li l-Kummissjoni, bil-fatt li laqgħet li tiġi assistita mill-professur Ivaldi fl-istudju ta’ l-analiżi ekonometrika ppreżentata mir-rikorrenti, ma naqsitx mill-obbligi tagħha li hija imponiet fl-imsemmija komunikazzjoni.

3. Fuq it-tieni parti tal-motiv li hija bbażata fuq ir-risposti għall-investigazzjoni

98 Fir-rigward tat-tieni parti tal-motiv dwar ir-risposti għall-investigazzjoni, jirriżulta mill-ġurisprudenza li, f’dak li jikkonċerna r-risposti mogħtija minn terzi persuni għat-talbiet għall-informazzjoni min-naħa tal-Kummissjoni, l-istess Kummissjoni hija obbligata li tieħu in kunsiderazzjoni r-riskju li impriża li tkun f’pożizzjoni dominanti fis-suq tadotta miżuri ta’ ritaljazzjoni kontra l-kompetituri tagħha, il-fornituri jew il-klijenti li jkunu kkollaboraw fl-investigazzjoni magħmula mill-Kummissjoni (sentenzi BPB Industries u British Gypsum vs Il-Kummissjoni, iċċitata iktar ’il fuq, punt 26, u Endemol vs Il-Kummissjoni, iċċitata iktar ’il fuq, punt 66). Quddiem dan ir-riskju, it-terzi persuni li, matul l-investigazzjoni magħmula mill-Kummissjoni, jibgħatulha dokumenti li huma jqisu li jistgħu jwasslu għal-ritaljazzjoni kontrihom, għandhom dritt li jippretendu li t-talba tagħhom għall-kunfidenzjalità tiġi rrispettata.

99 Huwa possibbli, meta ċerti terzi persuni jkunu talbu li l-identità tagħhom ma tiġix żvelata, li jkun meħtieġ li l-Kummissjoni ma tiżvelax l-identità ta’ terzi persuni oħra implikati fil-proċedura iżda li ma jkunux talbu l-kunfidenzjalità qabel ma jkunu rrispondew għad-domandi tal-Kummissjoni (sentenza Endemol vs Il-Kummissjoni, iċċitata iktar ’il fuq, punt 70).

100 Ma jistax jiġi eskluż li dan ir-rekwiżit ta’ kunfidenzjalità jiġġustifika wkoll il-preparazzjoni ta’ taqsiriet mhux kunfidenzjali tar-risposti kollha in kwistjoni (ara, f’dan is-sens, is-sentenza Endemol vs Il-Kummissjoni, iċċitata iktar ’il fuq, punti 71 u 72).

101 Fi kliem ieħor, il-fatt biss li l-Artikolu 17(2) tar-Regolament Nru 447/98 jimponi obbligu fuq kull terza persuna li titlob it-trattament kunfidenzjali li tidentifika b’mod ċar il-partijiet tar-risposta tagħha li hija tikkunsidra kunfidenzjali ma jimpedixxix lill-Kummissjoni, skond l-Artikolu 17(1) tar-Regolament Nru 447/98 u skond l-iskop ta’ l-Artikolu 287 KE, li tevalwa ex officio jekk hemmx sigrieti tal-kummerċ ta’ xi terza persuna involuta fil-proċeduri, jew xi informazzjoni kunfidenzjali oħra, li jkun hemm riskju li tiġi żvelata fil-każ li jingħata aċċess sħiħ għar-risposti ta’ terzi persuni oħra li ma jkunux talbu tali trattament kunfidenzjali.

102 Madankollu, huwa l-obbligu tal-Kummissjoni, meta ssirilha talba ta’ aċċess għall-fajl minn parti notifikanti [jiġifieri parti “[k]konċernat[a]” fis-sens ta’ l-Artikolu 18(1) tar-Regolament] li tiġġustifika, ta’ l-inqas sa l-istadju tal-konsultazzjoni tal-Kumitat Konsultattiv skond l-artikolu msemmi, kull restrizzjoni fuq dan id-dritt ta’ aċċess, fejn kull eċċezzjoni għad-dritt ta’ aċċess għall-fajl għandha tkun interpretata b’mod restrittiv, b’mod partikolari meta l-Kummissjoni tipproponi li tipprojbixxi l-konċentrazzjoni nnotifikata in kwistjoni.

103 Fir-rigward tar-risposti għall-investigazzjoni, għandu jiġi mfakkar li Tetra ma kellhiex aċċess ħlief għal żewġ taqsiriet mhux kunfidenzjali tar-risposti kollha għall-investigazzjoni ppreparati mill-Kummissjoni u mhux għar-risposti nnifishom, eventwalment fi verżjoni mhux kunfidenzjali (ara l-punt 22 iktar ’il fuq). F’dan ir-rigward, il-Kummissjoni tosserva li hija rċeviet talbiet għat-trattament kunfidenzjali min-naħa ta’ diversi awturi ta’ dawn ir-risposti, f’ċerti każijiet minħabba l-biża tagħhom li jkun hemm ritaljazzjoni kontrihom. Madankollu, wara l-verifika mill-Qorti tal-Prim’Istanza skond l-Artikolu 67(3) tar-Regoli tal-Proċedura, irriżulta li l-Kummissjoni ma kinitx indikat lil 51 destinatarju tal-kwestjonarji ta’ l-investigazzjoni, ta’ l-inqas fil-paġna ta’ quddiem tal-faks tal-kwestjonarji msemmija, l-obbligu li joħroġ mill-Artikolu 17(2) tar-Regolament Nru 447/98 li jidentifikaw b’mod ċar kull materja fir-risposti tagħhom li huma jikkunsidraw bħala kunfidenzjali. Minkejja dan in-nuqqas, sitt risposti għall-investigazzjoni, fuq total ta’ 30 risposta utli mill-34 risposta rċevuta, kien fihom talba espressa għat-trattament kunfidenzjali. Wieħed mill-awturi ta’ dawn ir-risposti pprovda lill-Kummissjoni verżjoni mhux kunfidenzjali tar-risposta tiegħu, u dan skond l-Artikolu 17(2) tar-Regolament Nru 447/98.

104 Għaldaqstant għandu jiġi vverifikat jekk id-deċiżjoni tal-Kummissjoni li tirrifjuta l-aċċess tar-rikorrenti għar-risposti għall-investigazzjoni kif ukoll għall-verżjoni mhux kunfidenzjali tagħhom u li tillimita dan l-aċċess għal żewġ taqsiriet mhux kunfidenzjali ta’ dawn ir-risposti hijiex ġustifikata.

105 Għandu jiġi rilevat li r-rekwiżit tal-ħeffa li jikkaratterizza l-istruttura ġenerali ta’ dan ir-Regolament ma jistax, fih innifsu, jiġġustifika rifjut bħalma huwa dak li għandna f’dan il-każ. Għalkemm il-Kummissjoni ma kellhiex il-ħin meħtieġ biex titlob lill-awturi tar-risposti għall-investigazzjoni jippreżentaw verżjoni mhux kunfidenzjali ta’ dawn ir-risposti, skond l-Artikolu 17(2) tar-Regolament Nru 447/98, hija kienet madankollu obbligata tindika lir-rikorrenti kif in-natura u l-portata tal-biża minn ritaljazzjoni jew effetti oħra negattivi jew li mhumiex espressi mill-awturi tar-risposti għall-investigazzjoni li kienu talbu sempliċiment li jkun hemm trattament kunfidenzjali mingħajr ma jipprovdu verżjoni mhux kunfidenzjali tar-risposti tagħhom kienu biżżejjed biex jiġġustifikaw ir-rifjut ta’ l-aċċess għal dawn ir-risposti inkluż fi verżjoni mhux kunfidenzjali. Għalkemm it-termini qosra ħafna fit-tieni fażi ta’ proċediment dwar konċentrazzjoni jistgħu, minħabba raġunijiet prattiċi, speċjalment meta jkunu saru diversi talbiet għat-trattament kunfidenzjali, jiġġustifikaw il-fatt li jiġu ppreparati taqsiriet mhux kunfidenzjali, il-Kummissjoni tibqa’ obbligata tiġġustifika r-rifjut globali milli tagħti l-aċċess għar-risposti għall-investigazzjoni tas-suq magħmula fir-rigward ta’ l-impenji proposti minn persuna interessata. Dan l-obbligu japplika a fortiori għar-risposti ppreżentati lilha mingħajr ma tkun saret talba, ta’ l-inqas formali, għat-trattament kunfidenzjali.

106 F’dan ir-rigward, jirriżulta mir-risposta ta’ l-uffiċjal tas-seduta tal-25 ta’ Ottubru 2001 għat-talba għall-aċċess għall-fajl imressqa mir-rikorrenti fid-19 ta’ Ottubru 2001 li l-pożizzjoni meħuda mill-Kummissjoni fuq l-aċċess għall-fajl f’dan il-każ tirrifletti l-pożizzjoni ġenerali tagħha. Il-Kummissjoni sostniet li l-provvista ta’ taqsiriet tar-risposti għall-investigazzjoni, li n-natura preċiża u ddettaljata tagħhom ġiet ikkonfermata mill-uffiċjal tas-seduta, kienet tikkostitwixxi aċċess għall-fajl adegwat sabiex jiġu rrispettati d-drittijiet tad-difiża ta’ Tetra.

107 Għandu jiġu kkonstatat, fl-ewwel lok, b’mod partikolari fir-rigward tal-fatt li ċerti awturi tar-risposti għall-investigazzjoni esprimew il-biża’ tagħhom fir-rigward ta’ ritaljazzjoni possibbli min-naħa tar-rikorrenti fil-każ li ma tiġix irrispettata l-kunfidenzjalità tar-risposta tagħhom, li dawn ir-risposti kienu jeħtieġu trattament kunfidenzjali.

108 Peress li l-Qorti tal-Prim’Istanza setgħet hija stess tikkonstata li l-aċċess għall-verżjoni mhux kunfidenzjali ta’ mill-inqas 30 mir-risposti għall-investigazzjoni, li l-preparazzjoni tagħhom, bit-tneħħija ta’ l-informazzjoni kunfidenzjali, kienet assolutament possibbli, għandu jiġi eżaminat, fit-tieni lok, jekk l-aċċess mogħti biss għat-taqsiriet kisirx effettivament, f’dan il-każ, id-drittijiet tad-difiża tar-rikorrenti.

109 Għandu jiġi kkonstatat li l-affermazzjoni tal-Kummissjoni, fejn tgħid li hija rreferiet għar-risposti għall-investigazzjoni fid-deċiżjoni kkontestata sabiex issostni biss konklużjoni li għaliha hija kienet diġà waslet fir-rigward ta’ l-impenji minħabba motivi oħra indipendenti, hija kkorroborata sa ċertu punt mid-diċitura tad-deċiżjoni kkontestata (b’mod partikolari mill-premessi tagħha 424 u 425). Huwa minnu madankollu li ta’ l-inqas konklużjoni negattiva waħda fil-konfront ta’ l-impenji tar-rikorrenti hija ppreżentata bħala li hija “kkonfermata mill-analiżi tas-suq” (premessa 428).

110 Għandu jiġi nnutat li, f’memorandum tat-18 ta’ Ottubru 2001 u f’ilment formali mressaq minn Tetra fid-19 ta’ Ottubru 2001 quddiem l-uffiċjal tas-seduta, Tetra rrappurtat ċerti insuffiċjenzi u impreċiżjonijiet fil-kwestjonarji dwar l-investigazzjoni li għalihom hija kellha aċċess, b’mod partikolari f’dak li jikkonċerna d-diskussjoni ta’ l-impenn propost minn Tetra dwar il-liċenza għall-magni SBM ta’ Sidel. Fir-risposta tiegħu tal-25 ta’ Ottubru 2001, l-uffiċjal tas-seduta żvela li l-investigazzjoni tal-Kummissjoni saret b’mod oġġettiv u li l-kwestjonarji ma kienux qarrieqa. Huwa indika wkoll li, peress li t-test mhux kunfidenzjali ta’ l-impenji kien ġie mehmuż mal-kwestjonarji, il-Kummissjoni ġustament setgħet tippretendi li d-destinatarji ta’ dawn il-kwestjonarji jaqraw it-test imsemmi.

111 L-ewwel nett, għandu jingħad li l-ilment u l-memorandum, it-tnejn li huma ġew mehmuża u ċċitati f’nota ta’ qiegħ il-paġna fir-rikors. Minn dan isegwi li l-oġġezzjoni mressqa mill-Kummissjoni waqt is-seduta fir-rigward tan-natura l-ġdida, u għaldaqstant, fil-fehma tagħha, inammissibbli, ta’ l-osservazzjonijiet magħmula mir-rikorrenti fir-rigward, b’mod partikolari, ta’ l-allegata impreċiżjoni tal-ħames domanda tal-kwestjonarju mibgħut lill-klijenti mhijiex iġġustifikata.

112 Madankollu ma jistax jintlaqa’ l-argument tar-rikorrenti fejn din issostni li l-kwestjonarji, bil-fatt li jitolbu lid-destinatarji jesprimu ruħhom fuq il-kwistjoni dwar jekk l-impenji “jnaqqsux b’mod sinjifikattiv” il-pożizzjoni tar-rikorrenti fl-ippakkjar fil-kartun u “jeliminawx effettivament” il-pożizzjoni b’saħħitha ta’ l-entità li tirriżulta mill-konċentrazzjoni fuq is-suq ta’ l-ippakkjar ta’ l-alimenti likwidi sensittivi, setgħu wasslu lid-destinatarji tal-kwestjonarji biex jiżbaljaw fir-rigward tal-kriterji stabbiliti fl-Artikolu 2(3) tar-Regolament. Huwa biżżejjed li jiġi kkonstatat f’dan ir-rigward li, anke jekk ċerti destinatarji setgħu jifformulaw ir-risposti tagħhom billi jibbażaw ruħhom fuq kriterji differenti minn dawk stabbiliti fl-Artikolu 2(3) tar-Regolament, l-aċċess għar-risposti in kwistjoni ma kienx meħtieġ sabiex ir-rikorrenti tkun tista’ tfakkar lill-Kummissjoni matul il-proċedura amministrattiva dwar is-sinjifikat ta’ dawn il-kriterji.

113 Dan huwa kkonfermat bil-fatt li Tetra kellha effettivament aċċess mill-ewwel għall-kwestjonarji mibgħuta lill-klijenti u lill-konvertituri, u dan hekk kif hija ammettiet fil-memorandum tagħha tat-18 ta’ Ottubru 2001. Għalkemm il-Kummissjoni kienet obbligata tagħtiha aċċess ukoll għall-kwestjonarju mibgħut lill-kompetituri tagħha, ir-rikorrenti, madankollu, ammettiet waqt is-seduta li hija kellha aċċess għalih b’mezzi oħra iktar tard. Fi kwalunkwe każ, bħalma Tetra ammettiet ukoll waqt is-seduta, l-allegazzjonijiet tagħha ma jikkonċernawx, fir-realtà, dan l-aħħar kwestjonarju. Għaldaqstant, jidher ċar li minħabba l-aċċess li hija kellha għall-kwestjonarji u minħabba t-taqsiriet tar-risposti għall-investigazzjoni ppreparati mill-Kummissjoni, ir-rikorrenti kienet f’pożizzjoni li fl-ilment tagħha hija tfakkar lill-uffiċjal tas-seduta dwar l-obbligu tal-Kummissjoni li tapplika biss il-kriterji stabbiliti fl-Artikolu 2(3) tar-Regolament.

114 Fir-rigward tan-natura allegatament qarrieqa ta’ l-impenji li pproponiet Tetra dwar il-liċenza, fil-kwestjonarji mibgħuta lill-klijenti u lill-konvertituri, jirriżulta minn sempliċi qari ta’ dawn il-kwestjonarji li destinatarju li jkun attent b’mod normali, ma setax jiġi mqarraq. Għalkemm id-domandi magħmula kien fihom ċerti dettalji dwar il-liċenza li, l-iktar l-iktar, setgħu potenzjalment jqarrqu lid-destinatarju li ma jieħux ħsieb jistudjahom sew fid-dawl tal-verżjoni mhux kunfidenzjali ta’ l-impenji li ġew mehmuża fl-anness, għandu jiġi osservat li l-Kummissjoni kienet intitolata tippreżumi li dak l-istudju fil-fatt ikun sar. F’dan il-każ, ir-rikorrenti ma werietx li, safejn id-destinatarju seta’ sab dawn id-dettalji ambigwi, is-sempliċi verifika ma’ l-impenn dwar il-liċenza ma kinitx tkun suffiċjenti biex tiċċara l-portata preċiża ta’ dan l-impenn.

115 Fi kwalunkwe każ, mill-verżjoni mhux kunfidenzjali tar-risposti għall-investigazzjoni pprovduti mill-klijenti u mill-konvertituri ma jirriżultax li huma ġew imqarrqa jew imwassla biex jitħawdu fir-risposti tagħhom. Barra minn hekk, ma jirriżultax mit-taqsiriet tar-risposti pprovduti mill-Kummissjoni lil Tetra, hekk kif studjati fid-dawl ta’ l-imsemmija verżjoni tar-risposti, li l-informazzjoni jew dettalji li setgħu jkunu utli għar-rikorrenti sabiex turi l-eżistenza ta’ din il-konfużjoni min-naħa tad-destinatarji tal-kwestjonarji, kienu nieqsa. Din il-konklużjoni hija kkorroborata bid-deċiżjoni ta’ Tetra li tastjeni milli tippreżenta kummenti addizzjonali bil-miktub fuq il-verżjoni msemmija tar-risposti waqt din il-proċedura (ara, f’dan is-sens, is-sentenza Hercules Chemicals vs Il-Kummissjoni, iċċitata iktar ’il fuq, punt 80).

116 Fl-aħħar nett, lanqas ma jirriżulta mit-taqsiriet tar-risposti għall-investigazzjoni, li dawn jirrappurtaw b’mod mhux fidil l-unika risposta li n-natura interament kunfidenzjali tagħha ġiet rikonoxxuta mill-Qorti tal-Prim’Istanza wara li din ġiet analizzata minnha (ara l-punt 78 iktar ’il fuq).

117 Minn dan isegwi li d-deċiżjoni tal-Kummissjoni li ma tagħtix lil Tetra ħlief aċċess għat-taqsiriet mhux kunfidenzjali tar-risposti għall-investigazzjoni ma kisritx id-drittijiet tad-difiża ta’ l-istess Tetra.

4. Konklużjoni

118 Minn dan kollu jirriżulta li l-motiv li huwa bbażat fuq il-ksur tad-dritt ta’ aċċess għall-fajl għandu jiġi miċħud.

II – Fuq il-motivi bbażati fuq il-ksur ta’ l-Artikolu 2 tar-Regolament

A – Osservazzjonijiet preliminari

119 Għandu jiġi mfakkar l-ewwel nett, li r-regoli sostantivi tar-Regolament, u b’mod partikolari l-Artikolu 2 tiegħu, jagħtu lill-Kummissjoni ċertu diskrezzjoni, b’mod partikolari f’dak li jirrigwarda evalwazzjonijiet ta’ natura ekonomika. Konsegwentament, l-istħarriġ mill-qorti Komunitarja ta’ l-eżistenza ta’ diskrezzjoni bħal din, li hija neċessarja għad-definizzjoni tar-regoli f’dak li jirrigwarda konċentrazzjonijiet, għandu jsir fid-dawl tal-marġinu ta’ diskrezzjoni li fuqu huma bbażati r-regoli ta’ natura ekonomika li jiffurmaw parti mis-sistema ta’ konċentrazzjonijiet (sentenza tal-Qorti tal-Ġustizzja tal-31 ta’ Marzu 1998, France et vs Il-Kummissjoni, magħrufa bħala “Kali & Salz”, C-68/94 u C-30/95, Ġabra p. I-1375, punti 223 u 224; sentenzi tal-Qorti tal-Prim’Istanza tal-25 ta’ Marzu 1999, Gencor vs Il-Kummissjoni, T-102/96, Ġabra p. II-753, punti 164 u 165, u tas-6 ta’ Ġunju 2002, Airtours vs Il-Kummissjoni, T-342/99, Ġabra p. II-2585, punt 64).

120 Għandu jiġi mfakkar ukoll li, skond l-Artikolu 2(3) tar-Regolament, għandhom jiġu ddikjarati bħala li mhumiex kompatibbli mas-suq komuni l-konċentrazzjonijiet li joħolqu jew isaħħu pożizzjoni dominanti li b’riżultat tagħha l-kompetizzjoni effettiva tiġi mfixkla sew fis-suq komuni jew f’xi parti kbira minnu. Fil-każ oppost, il-Kummissjoni hija obbligata tiddikjara bħala li hija kompatibbli mas-suq komuni kull konċentrazzjoni nnotifikata li taqa’ fil-kamp ta’ applikazzjoni tar-Regolament, meta ma jkunux issodisfatti ż-żewġ kundizzjonijiet previsti fid-dispożizzjoni msemmija (sentenza tal-Qorti tal-Prim’Istanza tad-19 ta’ Mejju 1994, Air France vs Il-Kummissjoni, T-2/93, Ġabra p. II-323, punt 79; ara wkoll, f’dan is-sens is-sentenza Gencor vs Il-Kummissjoni, iċċitata iktar ’il fuq, punt 170, u Airtours vs Il-Kummissjoni, iċċitata iktar ’il fuq, punti 58 u 82). Fin-nuqqas ta’ ħolqien jew tisħiħ ta’ pożizzjoni dominanti, il-konċentrazzjoni għandha, għalhekk, tiġi awtorizzata mingħajr ma jkun meħtieġ li jiġu eżaminati l-effetti tagħha fuq il-kompetizzjoni effettiva (sentenza Air France vs Il-Kummissjoni, iċċitata iktar ’il fuq, punt 79).

121 Huwa fid-dawl ta’ dawn il-kunsiderazzjonijiet li jeħtieġ li tiġi eżaminata l-ġustifikazzjoni tat-tieni sar-raba’ motiv invokati mir-rikorrenti.

B – Fuq il-motiv li huwa bbażat fuq l-assenza ta’ effetti antikompetittivi orizzontali u vertikali tal-konċentrazzjoni modifikata

1. Osservazzjonijiet preliminari

122 Ir-rikorrenti ssostni li l-impenji li hija pproponiet eliminaw l-effetti kollha “orizzontali” u “vertikali” negattivi li potenzjalment setgħu jirriżultaw mill-konċentrazzjoni nnotifikata kif identifikati fid-deċiżjoni kkontestata. Madankollu, inkwantu l-Kummissjoni tressaq ċerta oġġezzjonijiet kontra l-konċentrazzjoni li huma bbażati fuq dawn l-effetti (premessi 263 sa 324), Tetra ssostni li, fid-dawl ta’ l-impenji proposti minnha, l-imsemmija oġġezzjonijiet tilfu kull bażi.

123 Skond il-Kummissjoni, ir-rikorrenti hija żbaljata meta ssostni li d-deċiżjoni kkontestata fiha oġġezzjonijiet ta’ natura orizzontali jew vertikali. Fil-fatt, din id-deċiżjoni ma ssemmix il-ħolqien jew tisħiħ ta’ pożizzjoni dominanti minħabba l-effetti orizzontali jew vertikali tal-konċentrazzjoni meħuda b’mod iżolat. Il-Kummissjoni ssostni, madankollu, li l-konċentrazzjoni modifikata ser ikollha effetti sostanzjali ta’ din in-natura li hija ma tistax tinjora. Hija ssostni li d-deċiżjoni kkontestata ħadet in kunsiderazzjoni b’mod korrett tal-bqija ta’ l-effetti orizzontali u vertikali tal-konċentrazzjoni, jiġifieri dawk li eżistew wara l-impenji, fl-evalwazzjoni ta’ l-effetti tagħha ta’ konglomerat.

124 Il-Qorti tal-Prim’Istanza tikkonstata li, għalkemm il-Kummissjoni ma tibbażax id-deċiżjoni kkontestata fuq dawn l-effetti orizzontali u vertikali, xorta waħda jibqa’ l-fatt li hija ħadithom in kunsiderazzjoni sabiex tissostanzja l-konklużjoni tagħha fejn tgħid li l-konċentrazzjoni modifikata għandha tiġi pprojbita. B’hekk, il-Kummissjoni tafferma fid-deċiżjoni kkontestata li t-“tisħiħ u l-ħolqien tal-pożizzjonijiet dominanti” fis-swieq tat-tagħmir ta’ l-ippakkjar fil-PET, b’mod partikolari l-magni SBM b’kapaċità għolja u baxxa, u f’dak tas-sistemi ta’ l-ippakkjar fil-kartun “jirriżultaw minn diversi fatturi”, inkluż l-“effetti orizzontali u vertikali” (premessa 262). Barra minn hekk, jirriżulta mill-osservazzjonijiet tal-Kummissjoni, u prinċipalment mill-ispjegazzjonijiet ipprovduti mill-aġent tagħha waqt is-seduta, li huma b’mod partikolari l-preokkupazzjonijiet tagħha dwar is-swieq tat-tagħmir tal-PET li huma bbażati fuq dawn l-effetti. Għandu jiġi eżaminat, għaldaqstant, il-motiv separat imressaq mir-rikorrenti fir-rigward tal-ħolqien ta’ pożizzjoni dominanti fuq dawn is-swieq imsemmija, minħabba l-effetti msemmija.

2. Fuq l-effetti orizzontali

a) L-argumenti tal-partijiet

125 Ir-rikorrenti tosserva l-ewwel nett li, għalkemm id-deċiżjoni kkontestata tikkonstata li hemm sovrapożizzjoni bejn l-effetti orizzontali bejn tliet swieq meqjusin kull wieħed għalih, jiġifieri dawk li jirrigwardaw il-magni SBM b’kapaċità baxxa, il-magni għall-mili tal-PET mhux settiku u t-teknoloġiji ta’ trattament barriera, il-Kummissjoni ma tipprevedix la l-ħolqien u lanqas it-tisħiħ ta’ pożizzjoni dominanti fuq l-ebda wieħed minn dawn is-swieq. L-ikbar problema identifikata mill-Kummissjoni f’dak li jikkonċerna l-effetti orizzontali tikkonċerna s-suq tal-magni SBM b’kapaċità baxxa, imma d-deċiżjoni ta’ Tetra li tinfired minn Dynaplast, jiġifieri mill-attività tagħha stess fil-qasam tal-magni SBM, telimina din il-problema. Ir-rikorrenti tenfasizza wkoll li l-impenn tagħha li tagħti liċenza għall-magni SBM ta’ Sidel inaqqas iktar il-pożizzjoni li kellha Sidel qabel fis-suq tal-magni SBM b’kapaċità baxxa.

126 Il-Kummissjoni, filwaqt li ammettiet li l-effetti orizzontali tal-konċentrazzjoni modifikata ma jwasslux, minnhom innifishom, jiġifieri indipendentement mill-effetti l-oħra tal-konċentrazzjoni, għall-ħolqien jew għat-tisħiħ ta’ pożizzjoni dominanti, issostni li dawn isaħħu b’mod sinjifikattiv il-pożizzjoni ta’ l-entità l-ġdida fis-suq tal-PET u ma jiġux eliminati bl-impenji. Iktar minn hekk, l-impenji proposti ma jindirizzawx il-problema tat-tisħiħ tal-pożizzjoni dominanti ta’ Tetra fis-swieq tal-kartun li jirriżultaw, skond il-Kummissjoni, mill-eliminazzjoni ta’ Sidel bħala kompetitur potenzjali fis-suq globali tas-sistemi ta’ ppakkjar għall-prodotti sensittivi. Il-Kummissjoni tenfasizza li t-trasferiment ta’ Dynaplast ma tgaħmilx ħlief telimina sovrapożizzjoni orizzontali ta’ l-attivitajiet ta’ Tetra u ta’ Sidel f’dak li jikkonċerna l-magni SBM b’kapaċità baxxa, waqt li l-impenji ma jkollhom ebda effett fuq il-pożizzjoni predominanti ta’ Sidel fir-rigward tal-magni SBM b’kapaċità għolja. Kemm fid-difiża tagħha kif ukoll fir-risposta tgaħha għad-domandi bil-miktub, il-Kummissjoni tenfasizza wkoll it-tisħiħ li ġġib il-konċentrazzjoni fil-pożizzjoni globali ta’ l-entità l-ġdida għal dak li jikkonċerna t-tagħmir PET, bħalma huma l-magni tal-mili tal-PET mhux settiku, it-teknoloġiji għat-trattament barriera u s-sistemi ta’ għeluq tal-fliexken tal-PET.

b) Il-kunsiderazzjonijiet tal-Qorti tal-Prim’Istanza

127 Il-problemi tal-kompetizzjoni orizzontali, kif identifikati fid-deċiżjoni kkontestata, huma tlieta u, kif irrikonoxxiet il-Kummissjoni waqt is-seduta, ma jikkonċernawx ħlief lis-suq tal-PET. Dawn huma l-allegati effetti negattivi tal-konċentrazzjoni nnotifikata fuq is-swieq tal-magni SBM b’kapaċità baxxa, tal-magni għall-mili tal-PET mhux settiku, u tat-teknoloġiji għat-trattament barriera. Għandu għalhekk jiġi eżaminat jekk, minkejja l-impenji, jibqgħux jeżistu l-effetti orizzontali negattivi li jistgħu jikkorroboraw it-teżi tal-Kummissjoni fir-rigward tal-ħolqien ta’ pożizzjoni fuq is-suq tal-PET min-naħa ta’ l-entità li tirriżulta mill-konċentrazzjoni permezz ta’ l-użu, bħala lieva, tal-pożizzjoni dominanti attwali tagħha fis-swieq tal-kartun.

128 Fir-rigward tal-magni SBM b’kapaċità baxxa, l-impenn tar-rikorrenti li tinfired minn Dynaplast għandu bħala effett li l-konċentrazzjoni bl-ebda mod ma ssaħħaħ il-parti minn dan is-suq li għandha Sidel fil-preżent. Għaldaqstant, huwa eskluż li l-pożizzjoni ta’ Sidel tiġi msaħħa fuq dan is-suq u, a fortiori, li l-konċentrazzjoni tista’ tfixkel “sew” il-kompetizzjoni fuq din il-parti tas-suq tal-magni SBM. L-eliminazzjoni ta’ sovrapożizzjoni orizzontali ta’ l-attivitajiet ta’ dik il-parti tal-konċentrazzjoni nnotifikata li tirrigwarda l-magni, permezz ta’ l-impenji, hija rikonoxxuta wkoll fid-deċiżjoni kkontestata (premessa 427). Anke jekk l-informazzjoni miksuba mir-risposti għall-investigazzjoni, li għaliha tirreferi l-Kummissjoni fid-difiża tagħha fuq dan il-punt, għandha ċerta valur probatorju, il-Kummissjoni ma tistax, minn naħa, tistrieħ fuq il-kontribuzzjoni ta’ Dynaplast għall-pożizzjoni ta’ Sidel fis-suq tal-magni SBM b’kapaċità baxxa, jiġifieri kważi [20 sa 30 %] f’termini ta’ sehem mis-suq (premessa 266), u min-naħa l-oħra, tinvoka quddiem il-Qorti tal-Prim’Istanza n-nuqqas ta’ importanza u ta’ vijabbiltà ta’ dawn il-magni, imsemmi f’ċerti risposti. Barra minn hekk, is-sempliċi fatt li Tetra, ma setgħetx, imbagħad, issib xerrej li jixtri lil Dynaplast, kif hija kkonfermat fir-risposti tagħha għad-domandi bil-miktub u waqt is-seduta, lanqas ma jista’ jiġġustifika l-konklużjoni li għaliha waslet il-Kummissjoni, peress li dan jikkonferma biss il-pożizzjoni ftit vijabbli u, minkejja s-sehem kbir mis-suq, relattivament dgħajfa ta’ Tetra fis-suq tal-magni SBM b’kapaċità baxxa qabel il-konċentrazzjoni.

129 Għaldaqstant, għandu jiġi konkluż li l-konċentrazzjoni modifikata ma toħloq ebda sovrapożizzjoni orizzontali ta’ l-attivitajiet tal-kontraenti f’din il-konċentrazzjoni fis-suq tal-magni SBM b’kapaċità baxxa. Din il-konklużjoni ma tistax tiġi kkontestata, ta’ l-inqas għall-iskop li tiġi ġġustifikata l-validità tad-deċiżjoni kkontestata, bir-referenza li għamlet il-Kummissjoni, għall-ewwel darba fir-risposti tagħha għad-domandi bil-miktub, għall-allegata teknoloġija ġdida, magħrufa “TetraFast”, li ġiet żviluppata minn Tetra għall-magni SBM b’kapaċità baxxa.

130 F’dak li jirrigwarda lis-suq tal-magni għall-mili tal-PET mhux settiku, għandu jiġi kkonstatat li l-Kummissjoni kellha teskludi l-eżistenza ta’ effetti orizzontali sinjifikattivi u negattivi fuq il-kompetizzjoni. L-ewwel nett, il-konċentrazzjoni modifikata ssaħħaħ biss bi ftit is-sehem ta’ l-entità li tirriżulta mill-konċentrazzjoni fuq dan is-suq (jiġifieri [0 sa 10 %] tal-magni ta’ dan it-tip installati fiż-ŻEE fl-2000) jekk dan is-sehem jiġi kkalkulat fid-dawl tal-pożizzjoni attwali ta’ Sidel li titla’ sa [10 sa 20 %] tas-suq imsemmi (premessa 288). It-tieni nett, jeżistu diġà kompetituri kbar fuq dan is-suq, inklużi kompetituri ġodda li diġà kisbu parti sostanzjali mill-bejgħ f’dan is-suq (jiġifieri [40 sa 50 %]), kif jinsab rikonoxxut fid-deċiżjoni kkontestata (premessa 251). Fl-aħħar nett, l-enfasi li saret mill-Kummissjoni, fir-risposti tagħha bil-miktub u waqt is-seduta, fuq il-potenzjal kummerċjali tal-magni tat-tip LFA-20, li għalihom tirreferi d-deċiżjoni kkontestata (premessa 82, nota ta’ qiegħ il-paġna 32, u l-premessa 202), li huma kapaċi li jimlew f’kundizzjoni mhux settiċi kemm il-fliexken tal-PET kif ukoll dawk tal-HDPE, ma jistax jikkorrobora t-teżi tagħha. Il-magni msemmija għadhom sallum, ta’ l-inqas skond Tetra, li ma ġietx ikkontestata fuq dan il-punt mill-Kummissjoni waqt is-seduta, fil-fażi ta’ ttestjar għandha u għand it-tliet kompetituri tagħha li qegħdin jiżviluppawhom huma wkoll.

131 Għal dak li jikkonċerna s-suq tat-teknoloġiji għat-trattament barriera, il-Kummissjoni tirrikonoxxi li l-effetti tal-konċentrazzjoni nnotifikata, għalkemm itejbu b’mod sostanzjali l-pożizzjoni, fuq dan is-suq, ta’ l-entità li tirriżulta mill-konċentrazzjoni, ma jwasslux għall-“ħolqien ta’ pożizzjoni dominanti” (premessa 282). Il-Kummissjoni bilkemm setgħet tikkonkludi diversament, peress li l-għaqda ta’ l-attivitajiet ta’ Tetra ma’ dawk ta’ Sidel f’dan il-qasam jagħtu biss sehem mis-suq ta’ [10 sa 20 %] lill-entità l-ġdida, u dan, kif tikkonferma l-Kummissjoni fir-risposti tagħha għad-domandi bil-miktub, mingħajr ma tieħu in kunsiderazzjoni l-effetti, ta’ l-inqas potenzjali, ta’ l-abbandun min-naħa ta’ Tetra tal-liċenza tagħha fuq it-teknoloġija Sealica. Barra minn hekk, din l-istima tas-sehem minn dan is-suq hija kkontestata bil-qawwa mir-rikorrenti fir-risposti tagħha għad-domandi bil-miktub. Ir-rikorrenti sostniet b’mod konvinċenti li, fid-dawl ta’ l-istat bikri tat-teknoloġiji in kwistjoni, l-ishma mis-suq ikkalkulati b’referenza għall-prodotti eżistenti llum mhumiex daqshekk affidabbli. Barra minn hekk, waqt is-seduta, Tetra semmiet il-problemi li fil-preżent qegħdin iqumu bl-iżvilupp tal-plażma barriers bħalma hija t-teknoloġija Actis ta’ Sidel li tintuża għall-birra, affermazzjoni din li hija kkorroborata wkoll mir-rapport annwali ta’ Sidel. Hija insistiet ukoll fuq il-fatt li t-teknoloġija l-ġdida għat-trattament barriera, speċjalment għal ċerti prodotti sensittivi bħalma huwa l-PĦL, ma tużax il-PET iżda teħtieġ il-ħolqien ta’ reżin tal-plastik ġdid. Fid-dawl ta’ dak imsemmi iktar ’il fuq, għandu jiġi kkonstatat li l-Kummissjoni ma pprovatx l-eżistenza ta’ effetti orizzontali sinjifikattivi negattivi fuq il-kompetizzjoni fis-suq tat-teknoloġiji għat-trattament barriera.

132 Minn dan isegwi li, jekk wieħed jieħu in kunsiderazzjoni l-impenji, l-effetti orizzontali negattivi tal-konċentrazzjoni li għalihom irreferiet il-Kummissjoni fid-deċiżjoni kkontestata huma biss minimi, jekk mhux ineżistenti, fuq id-diversi swieq tat-tagħmir ta’ l-ippakkjar fil-PET in kwistjoni. F’dawn iċ-ċirkustanzi, għandu jiġi konkluż li l-Kummissjoni, inkwantu tibbaża ruħha fuq l-effetti orizzontali tal-konċentrazzjoni modifikata sabiex tissostanzja l-konklużjoni tagħha fir-rigward tal-ħolqien ta’ pożizzjoni dominanti fuq is-swieq imsemmija tal-PET favur l-entità l-ġdida permezz ta’ l-effett ta’ lieva, wettqet żball manifest ta’ evalwazzjoni.

3. Fuq l-effetti vertikali

a) L-argumenti tal-partijiet

133 Ir-rikorrenti tosserva li l-ikbar biża’ tal-Kummissjoni toħroġ mill-allegata integrazzjoni vertikali ta’ l-entità l-ġdida fil-qasam tas-sistemi ta’ l-ippakkjar fil-kartun, PET u HDPE. Peress li Tetra/Sidel jkollha pożizzjoni dominanti fis-suq tal-magni SBM, hemm ikollok, skond il-Kummissjoni, “kunflitt ta’ sistemi” (“channel conflict”) li jirriżulta mid-dipendenza parzjali tal-konvertituri fir-rigward ta’ Sidel. Dan il-kunflitt jippermetti lill-entità l-ġdida li temarġina lill-konvertituri billi toffri lill-klijenti ta’ l-istess konvertituri l-pakkett sħiħ ta’ magni SBM, forom u “impjanti mibnija u mgħoddiha lesti” (“turnkey installations”), jiġifieri soluzzjoni integrata tal-PET, u b’hekk teskludi lill-konvertituri ta’ dawn l-attivitajiet. Madankollu, il-Kummissjoni rrikonoxxiet li l-biżgħat tagħha jseħħu biss jekk Sidel issir dominanti fis-suq tal-magni SBM. Hija rrikonoxxiet ukoll, madankollu, li d-deċiżjoni kummerċjali ta’ Tetra li toħroġ mis-suq tal-forom telimina kull preokkupazzjoni li tqum minħabba l-konvertituri u li l-problemi vertikali mistennija ma jkunux biżżejjed minnhom innifishom, fi kwalnukwe każ, sabiex iwasslu għall-ħolqien ta’ pożizzjoni dominanti favur l-entità l-ġdida fis-swieq tat-tagħmir tal-PET jew tal-forom. Ir-rikorrenti tikkonkludi, għalhekk, li l-konċentrazzjoni modifikata m’għandhiex effetti antikompetittivi vertikali fuq is-suq ta’ l-ippakkjar fil-PET, ma ssaħħaħx l-integrazzjoni vertikali li kellha Tetra qabel fis-swieq tal-kartun u ma toħloqx, kif ġie rikonoxxut mill-Kummissjoni, ebda pożizzjoni dominanti fis-suq tal-magni EBM li jipproduċu fliexken HDPE mhux settiċi bil-manku.

134 Il-Kummissjoni ssostni li l-integrazzjoni vertikali ta’ l-entità l-ġdida tista’ twassal sabiex jiġu esklużi l-konvertituri mis-suq. Għalkemm l-integrazzjoni vertikali tagħha ma tagħmilhiex dominanti fuq is-swieq tal-provvista ta’ forom jew ta’ tagħmir tal-PET, l-opportunità li din l-integrazzjoni tagħtiha biex temarġina lill-konvertituri tkun fattur importanti fl-evalwazzjoni ta’ l-effetti ta’ konglomerat tal-konċentrazzjoni. L-impenji ma jeliminawx dawn l-effetti kollha, peress li l-entità l-ġdida tkun għad tista’ toffri soluzzjoni integrata tal-PET mingħajr ta’ tipprovdi l-forom, per eżempju permezz ta’ ftehim HTW. La t-trasferiment propost ta’ l-attivitajiet ta’ Tetra fil-qasam tal-forom, u lanqas l-għoti ta’ liċenza għat-teknoloġija ta’ Sidel ma jeliminaw id-dipendenza tal-konvertituri fuq l-entità l-ġdida. L-impenji msemmija jistgħu saħansitra jiżguraw ukoll li l-entità l-ġdida żżom